Sejak Dahulu Lagi, Itali Ialah Pintu Masuk Wabak Ke Eropah

Menggemparkan juga bila sebentar tadi Roberto Stella iaitu ‘Medical Chief’, kira macam Pengarah Kesihatan la bagi satu daerah di Varese, Itali, telah men!nggal dunia kerana COVID-19.

Sebenarnya, Itali ni memang seakan pintu masuk wabak maut ke Eropah sebenarnya. Dua kali Black D3ath yang menjadi pandemik global yang sangat mengesankan Eropah, pertamanya masa abad ke-14 dan kedua masa abad ke-17 semuanya masuk menular ke Eropah melalui Itali.

Jika ada yang mengikuti perkembangan penularan COVID-19 di Itali, letusan penularannya memuncak di Eropah apabila Itali telah mula dijangkiti, menyebarkan virus dan ketakutan di seluruh Eropah ketika ini.

Profesion ‘Plague Doctor’ (gambar di bawah dan featured image) juga bermula di Itali ketika penularan Black D3ath pada abad ke-14 di Venice. Mereka ini walaupun sepatutnya bertugas sebagai ‘doktor’ konon merawat pesakit, sebenarnya lebih banyak bertugas sebagai pengendali mayat kerana ramai yang tak sanggup menanggung risiko mengendalikan mayat yang m4ti akibat Black D3ath.

‘Plague doctor’ ini bahkan menyumbang banyak dalam memastikan rekod kiraan kem4tian dan pesakit yang dijangkiti Black D3ath dicatat dan disimpan dengan baik di Eropah.

Bahkan, istilah ‘kuarantin’, datangnya dari perkataan ‘quaranta giorni’ yang bermaksud ’40 hari’ juga berasal dari Itali, ketika penularan Black D3ath memuncak di Itali ketika itu.

Pentadbir Venice, satu bandar terkenal di Itali semasa penularan Black D3ath di Eropah sekitar abad ke-14 itu telah menghadkan perjalanan, dan menahan semua penumpang dan anak kapal yang datang ke pelabuhannya untuk terus berada di atas kapal.

Kapal itu pula dikehendaki berada jauh dari pelabuhan selama 40 hari, sebelum dibenarkan masuk ke bandarnya. Kaedah kuarantin terawal ini sekalipun tidak berjaya mengekang pandemik tersebut, melambatkan penularan dan memberi lebih masa kepada penduduk Venice mempersiapkan diri atau lari keluar dari bandar bagi menyelamatkan diri.

Konsep kuarantin dan ‘lockdown’ juga diaplikasikan dalam pembinaan antara hospital-hospital kuarantin atau ‘lazaretto’ (juga dari bahasa Itali) terawal di seluruh dunia juga mula diasaskan di Itali.

Hari ini, ketika status ini ditulis, Itali sudah dalam krisis akibat jumlah jangkitan COVID-19 paling tinggi di Eropah. Itali berada dalam ‘total lockdown’ kerana kerajaannya mahu mengekang penularan virus tersebut, yang sedang mengganas di Eropah, malah Itali memiliki bilangan kes terbanyak COVID-19 di luar China.

Dengan penjelasan di atas, harap semua fahamlah mengapa Liverpool sengaja kalah game Liga Juara Eropah pagi tadi kepada Atletico Madrid. Ini kerana Liverpool mahu mengelak terbang ke seluruh Eropah untuk perlawanan seterusnya.

Demi keselamatan dan kesihatan pemain, penyokong dan sekalian bandar Liverpool dari diancam COVID-19 yang sedang menular di Eropah sekarang, ia kekalahan yang direstui. #YNWA.

Eh?


5 Wanita Hebat Tamadun Parsi

Empayar Parsi terdiri daripada beberapa dinasti dan dinasti pertama empayar Parsi ialah dinasti Achaemenid. Secara ringkasnya, Empayar Parsi Achaemenid diasaskan oleh Cyrus Agung sekitar 550 SM dan agama Majusi menjadi asas pembentukan empayar.

Toleransi terhadap pelbagai kebudayaan dan agama, membina kekuatan empayar Parsi yang tersendiri. Sebanyak 3 benua dan 25 buah negara berada di bawah pemerintahan dinasti Achaemenid.

Dari sudut pentadbiran, golongan hawa juga diberikan kedudukan yang istimewa. Tambahan, mereka juga diberikan banyak keistimewaan seperti para permaisuri Parsi memiliki angkatan tentera peribadi yang besar dan ladang persendirian yang luas.

Perkara ini memecah stigma dan tanggapan bahawa hal ehwal pemerintahan tamadun purba dunia hanyalah milik kaum adam sahaja. Berikut merupakan 5 wanita hebat dalam pensejarahan dinasti Achaemenid Parsi.

Pantea Arteshbod

Pantea merupakan antara komander teragung Parsi sepanjang pemerintahan Cyrus. Beliau merupakan isteri kepada Jeneral Aryasb. Beliau juga berperanan penting dalam menjaga perundangan dan pemerintahan di Babylonia setelah Cyrus Agung berjaya menakluk Empayar Neo-Babylonia pada 547 SM.

Pasangan suami isteri ini merupakan komander bagi angkatan elit Parsi yang menggalas tanggungjawab sebagai Pengawal Diraja dan askar tetap semasa perluasan Empayar Parsi. Menurut penceritaan legenda Parsi, Pantea merupakan wanita tercantik di Asia pada masanya dan sentiasa memakai Topeng Tempur semasa p.era.ng untuk melindungi wajahnya, di samping mengelakkan diri dari dicintai musuh mahupun komradnya sendiri.

Atusa Shahbanu

Atusa (550-475 SM) merupakan isteri kepada Darius Agung dan bonda kepada Xerxes Agung. Menurut para sejarawan Yunani purba, Atusa memiliki segala kekuasaan. Atusa memiliki autoriti yang besar di dalam istana diraja Achaemenid dan sebagai pengarah bagi pelbagai hal-ehwal istana.

Selain itu, Atusa juga mempunyai kuasa terhadap siapakah yang layak untuk dihantar ke sesebuah misi ketenteraan. Mengenai perkahwinannya dengan Darius I, Maharaja Parsi itu telah disarankan agar berkahwin dengan Atusa kerana kekuasaan dan pengaruh yang dimiliki.

Tambahan, Atusa juga merupakan keturunan dari Cyrus Agung. Menurut legenda, Atusa memiliki intuisi dan pancaindera keenam yang hebat, sehingga membuatkan raja menuruti segala kehendaknya.

Irdabama

Irdabama merupakan seorang usahawan yang sangat berjaya semasa pemerintahan Maharaja Xerxes Agung (518-465 SM). Beliau merupakan seorang tuan tanah dan mempunyai tenaga kerja yang besar. Beliau juga menjalankan perniagaan wain dan bijirinnya sendiri.

Terdapat tablet di Persepolis yang menyatakan mengenai kekayaan, bengkel-bengkel dan ratusan pekerja beliau. Beliau mempunyai cap mohor yang tersendiri dan ini bermakna beliau merupakan individu yang sangat berkuasa dan berprestij. Irdabama sekaligus telah membuktikan bahawa kekayaan bukanlah milik hakiki bagi golongan wanita kerabat diraja sahaja pada zaman tersebut.

Artemisia

Artemisia merupakan pemerintah Halicarnassius (negara-kota Yunani dan koloni Empayar Parsi) semasa Parsi di bawah kekuasaan Xerxes. Beliau merupakan Laksamana Agung dan pemimpin Tentera Laut Parsi. Beliau berjaya memenangi banyak pertempuran semasa Era Dinasti Achaemenid.

Semasa Xerxes memerangi Yunani pada 580 SM, Artemisia telah memimpin kapal-kapal p.era.ng dan membantu Xerxes mengalahkan Yunani di fasa awal pertempuran laut di Salamis. Yunani telah menawarkan 10 000 drachma kepada sesiapa sahaja yang berjaya membawa pulang kepala Artemisia, namun tiada siapa yang berjaya melaksanakannya.

Laksamana Artemisia telah dijadikan sebagai legenda hidup dan suri teladan kepada para wanita empayar Parsi.

Sisygambis

Sisygambis merupakan bonda kepada Darius III, yang mana pemerintahannya tamat semasa pe.ran.g dengan Alexander Agung. Baginda merupakan seorang wanita Achaemenid yang luar biasa.

Semasa Pertempuran Issus (333 SM), para tentera Darius III dalam keadaan kucar-kacir dan pada masa yang sama juga, raja Parsi itu pula telah melarikan diri dari medan pe.ra.ng, meninggalkan ahli keluarganya sendiri termasuklah bonda, isteri, Stateira I, anak-anak dan lain-lain lagi kepada belas ehsan Alexander.

Apabila tentera berkuda Parsi Saka (Scythia) berjaya membolosi angkatan tentera Alexander, Sissy enggan meraikan kejayaan awal Parsi tersebut memandangkan baginda tidak dapat memaafkan anaknya, Darius III yang telah lari meninggalkan ahli keluarga. Akhirnya, Sissy telah ditawan oleh Alexander. Walaupun begitu, baginda amat menyenangi Alexander. Setelah itu, Alexander telah menjadikan Sisygambis sebagai mak angkat kedua beliau.

RUJUKAN:

1. History.com Editors. (2019). Persian Empire. HISTORY.

2.Historical Persian Queens, Empresses, Warriors, Generals of Persia. (2020). Persepolis.


Fosil Ikan Aneh Berusia 244 Juta Tahun Ditemui Di Luar Eropah

Baru-baru ini, sekumpulan saintis China dari Institut Paleotologi Vertebra dan Paleoantropologi, Akademi Sains China menemui tiga fosil ikan tu.la.ng yang dikatakan berusia 244 juta tahun. Fosil ikan Peltoperleidus ini dijumpai di satu kawasan di Luoping, Yunnan. Fosil ini merupakan fosil ikan tertua yang pernah dijumpai dan merupakan fosil pertama ikan yang dijejak di luar Eropah.

Sebelum ini, komuniti saintifik hanya mengetahui ikan ini hidup di kawasan yang hari ini membentuk selatan Switzerland dan utara Itali. Ia mempunyai gigi yang kecil tetapi tajam, sisik yang unik dan muncung tumpul. Dengan penemuan fosil ini, ikan Peltoperleidus hidup dua juta lebih awal daripada yang disangka oleh komuniti saintifik.

Ahli paleontologi yang menemui fosil tersebut, Yu Min menganggap penemuan tersebut sebagai signifikan. Ini kerana penemuan ini sudah pasti mendorong para pengkaji untuk melihat dengan lebih teliti kawasan-kawasan paleogeografi di China dan mengkaji pengagihan genus ikan berkenaan.

Ikan ini merupakan ikan pemangsa yang hidup pada peringkat awal Ladinian semasa era Trias Tengah. Ia mempunyai rahang bawah yang terletak betul-betul di bawah ten.gko.raknya sekaligus membolehkannya menangkap mangsa yang bersaiz besar.

Analisis para saintis mendapati Peltoperleidus dan ikan yang sejenis dengannya mempunyai sirip anal dan dorsal yang fleksibel. Perubahan dari segi evolusi ini menjadikan ikan ini cukup tangkas dalam air.

Ikan yang berukuran satu inci panjang ini turut diliputi dengan sisik romboid. Sisik Peltoperleidus amat licin dan disusun mengikut 34 atau 35 susunan menegak antara sirip kaudal dengan girdel pektoral. Pada setiap sisi ikan, terdapat 14 atau 15 sisik pada 22 susunan melintang, enam atau tujuh di atas garisan lateral.

Ini bukan satu-satunya fosil ikan yang dijumpai oleh saintis China. Pada 2009, mereka menemui fosil ikan bertulang berbeza di ia dianggap yang tertua dan masih dalam keadaan baik. Fosil yang diberi nama Guiyu oneiros ini dilihat menjadi petunjuk kepada sejarah evolusi hidupan vertebra berahang. Ikan tersebut dikatakan berusia 418 juta tahun dan berukuran satu kaki panjang.

RUJUKAN

Liberatore, S. (2021, 27 Oktober). Fossils of extinct 244 million-year-old bony fish are discovered in sediment in China: Oldest specimens of Peltoperleidus are found outside of Europe for the first time.


Sekeping Peta Yang Menggugat

Bagi kebanyakan orang awam, peta hanyalah sekeping kertas yang mengandungi lukisan bergambar yang memberikan panduan kepada manusia untuk menuju ke sesuatu tempat. Dengan menggunakan peta, individu tersebut dapat sampai ke destinasi pilihannya dengan mudah dan tepat. Akan tetapi, dewasa ini peta semakin jarang atau tidak keterlaluan untuk dikatakan bahawa penggunaan peta sebagai medium penunjuk arah adalah sesuatu yang lapuk. Sekarang teknologi telah mengambil alih fungsi dan peranan yang dimainkan oleh peta sebelum ini. Perkara ini boleh dibuktikan dengan kewujudan aplikasi-aplikasi dan alat navigator yang lebih memudahkan manusia tuju ke tempat yang diingini. Antara contoh aplikasi yang sering kali digunapakai masa kini ialah Waze, Google Map dan sebagainya.

Berbeza dengan apa yang berlaku sekitar abad ke-16 dan 17 yang lalu (era kegemilangan VOC dan EIC), peranan dan fungsi peta amat penting sekali terutamanya kepada pedagang dan pelaut. Melalui peta, nakhoda dapat mengemudi kapal dan krunya mencari barang dagangan dan berdagang. Dan dengan menggunakan peta jualah akhirnya berlakunya penjelajahan dan penjajahan orang-orang Barat ke Timur bagi menguasai bumi yang kaya dengan hasil rempah ratus ini. Peta telah menjadi kunci utama yang membuka ruang kepada para penjajah untuk belayar ke Dunia Melayu serta memonopoli aktiviti yang terdapat di sini. Dengan menggunakan peta, Alfonso de Albuquerque selamat tiba ke Melaka pada Ogos 1511, serta dengan menggunakan peta, Stamford Raffles berjaya tiba ke Singapura pada 1818 untuk memanipulasi keadaan politik di sana.

Dari sisi yang lain, peta bukan sahaja digunakan sebagai penunjuk arah, sebaliknya peta juga berfungsi sebagai penentu sempadan wilayah sesebuah negara. Dengan merujuk kepada peta, sesebuah negara dapat menentukan wilayah kedaulatannya dan perlu memastikan kawasan yang berada dalam kawasan perlindungannya berada dalam keadaan aman dan terpelihara daripada sebarang ancaman. Tanpa wujudnya peta, sudah pasti sesebuah negara tidak dapat memastikan di manakah lingkungan sempadan yang dinaunginya bukan?. Oleh kerana itulah di Malaysia terdapat sebuah jabatan yang dikenali sebagai Jabatan Ukur dan Pemetaan Malaysia (JUPEM) yang diwujudkan khas sebagai penasihat kerajaan dalam bidang ukur dan pemetaan disamping menjalankan kerja-kerja pengukuran dan pemetaan sebagai asas pembangunan sosio ekonomi dan kedaulatan negara. Demikianlah serba sedikit gambaran berkenaan dengan sekeping kertas yang bernama peta. Sekarang kita mula mengetahui dan menyedari betapa pentingnya sekeping kertas yang dinamakan peta.

Seterusnya timbul pula persoalan tentang bagaimanakah sehelai kertas yang dikenali sebagai peta ini boleh menggugat?. Untuk menjawab persoalan tersebut, ayuh kita sama-sama undur beberapa tahun kebelakang. Perkara ini berlaku kira-kira 39 tahun yang lalu ketika Malaysia mengisytiharkan petanya yang baharu pada tahun 1979. Menerusi peta yang diterbitkan tersebut, Malaysia telah memasukkan beberapa kawasan yang terletak di sempadan perairan negara sebagai milik Malaysia. Antara kawasan yang dimasukkan ke dalam wilayah kedaulatan Malaysia ialah Pulau Batu Putih yang berkedudukan berhampiran Singapura, Kepulauan Spratly di Laut China Selatan dan perairan Ambalat (Blok XYZ) yang terletak di sempadan Sabah-Indonesia. Susulan daripada tindakan Malaysia ini, pada tahun yang sama, terdapat 8 negara yang telah membantah perisytiharan dan penerbitan “peta baharu” tersebut. Apa yang menusuk hati Malaysia selepas mengeluarkan edisi petanya yang baharu itu adalah kerana bantahan tersebut datang daripada kejiranannya yang terdekat seperti Singapura, Indonesia, Thailand, Brunei, Filipina serta beberapa negara lain seperti China, Taiwan dan Vietnam.

Tidak cukup dengan bantahan, negara-negara tersebut turut mengancam keselamatan Malaysia. Ancaman yang menggugat ini dizahirkan oleh pihak stesen-stesen berita Indonesia menerusi kenyataan yang dikeluarkan di dada akhbar mahupun televisyen. Belbagai gelaran yang diberikan oleh mereka terhadap Malaysia. Antara tajuk berita yang menjadi pilihan pemberita di sana ketika itu ialah “Menhan: Kalau Malaysia Masih Terobos Ambalat, Kami Serang!”, “Seberapa Sering Malaysia Melanggar Wilayah Indonesia?”, “TNI Kerahkan F-16 dan Sukhoi Awasi Militer Malaysia di Blok Ambalat”, “Malaysia Ngotot Rebut Ambalat, Hayono: Lebih Baik Kita Perang”, “Kalau Malaysia Macam-Macam, Serang Saja” dan bermacam-macam lagi. Selain daripada itu, media Indonesia turut menggelarkan Malaysia dengan gelaran yang tidak senonoh seperti “Malingsia”. Sehingga kini kes pertindihan wilayah antara Malaysia dan Indonesia di kawasan Ambalat masih lagi belum selesai serta berada dalam proses rundingan walaupun sudah hampir 39 tahun perkara ini berlangsung akibat daripada isu penerbitan “peta baru” oleh kerajaan Malaysia pada 1979.

Di pihak Singapura pula lain halnya, negara yang dianggap sebagai “adik” oleh Malaysia memulakan reaksi terhadap perisytiharan “peta baru” dengan menghantar “Nota Bantahan” kepada kerajaan Malaysia pada 14 Febuari 1980. Bagi Singapura, Pulau Batu Putih yang didakwa oleh Malaysia sebagai wilayah kedaulatannya di dalam peta baharu tersebut merupakan sebuah kawasan milik Singapura yang telah dikuasai oleh mereka sejak 1840.

Sejak daripada tahun 1980 sehingga 2003, kedua-dua negara telah menjalankan beberapa siri rundingan sehingga akhirnya pada 9 Febuari 2003 kedua-dua belah pihak bersetuju untuk membawa kes tersebut untuk dibicarakan oleh orang ketiga yang dikenali sebagai Mahkamah Keadilan Antarabangsa (International Court of Justice). Kemudian pada 23 Mei 2008, ICJ telah memberikan keputusan penghakiman yang telah memihak Singapura. Melalui keputusan yang dikeluarkan oleh ICJ, Malaysia terpaksa “memadamkan” lakaran Pulau Batu Putih yang sebelum ini telah diisytiharkan olehnya di dalam peta 1979 sebagai wilayah kedaulatan.

Selama hampir 4 dekad, perbalahan yang berpunca daripada sehelai peta ini telah menyebabkan Malaysia menerima ancaman yang hampir menggugat keamanan dan keselamatan negara. Malah, akibat sehelai peta ini juga, ia telah mengganggu gugat hubungan yang terbina antara Malaysia dengan negara-negara lain. Mulai daripada saat ini yakinlah kita bahawa peta bukan sahaja berguna sebagai penunjuk arah, malah kepentingannya semenjak wujudnya konsep “negara-bangsa” (nation-state) dalam era moden ini menjangkaui daripada itu. Dengan petalah kita dapat memperolehi kedaulatan, dan dengan peta jua lah kita akan kehilangan kedaulatan!

Rujukan:

Wan Siti Adibah Bt Wan Dahalan, “Pulau Batu Puteh: Isu Pertikaian Hak Kedaulatan Antara Malaysia dan Singapura”, Jurnal Undang-Undang dan Masyarakat.

Ali Maksum, 2016, Dasar Luar Indonesia Terhadap Malaysia: Kajian Kes Ambalat dan Tenaga Kerja Indonesia (TNI), Universiti Sains Malaysia.


Sejarah 4 Pengasas Sekolah Sihir Hogwart

Masihkah para peminat Harry Potter teringat sewaktu kali pertama proses pengisihan rumah berlaku?

The Sorting Hat, merupakan sebuah topi pengisih yang mampu bercakap. Berwarna coklat, bersuara garau dan keras, topi ini mampu mengisih pelajar ke 4 rumah yang berbeza personaliti.

4 rumah ini juga diinspirasikan oleh pengasasnya sendiri. Namun, Hogwart bukanlah diasaskan oleh seorang, tetapi 4 orang!

Di dalam filem Harry Potter and Chamber Of Secret, Profesor McGonagall telah memberi serba ringkas nama 4 pengasas Hogwart apabila Hermione Granger bertanyakan soalan tentang Kamar Rahsia (Chamber Of Secret).

Penulis nak cerita semula siapa sebenarnya 4 pengasas Hogwart dengan lebih lanjut dan bagaimanakah personaliti mereka melambangkan ahli rumah mereka serta tinggalan mereka yang akhirnya berkait dengan Horcrux.

Godric Gryffindor

Nama penuh : Godric Gryffindor

Keturunan : Ahli Sihir Inggeris

Nama Keluarga : Gryffindor

Haiwan Kegemaran : Singa

Godric Gryffindor antara 4 ahli sihir paling cemerlang, gemilang dan terbilang di zamannya. Dia menubuhkan Hogwart bersama 3 pengasas lain, dan orang yang sangat mengalu-alukan kemasukan ke Hogwart bagi ahli sihir bertaraf Muggle-borns.

Dia seorang yang berani, bersemangat, mempunyai kekuatan seimbang (fizikal dan mental) serta berwawasan. Asbab sifatnya yang sebegitu, dia menjadikannya sebagai prioriti utama baginya untuk masuk ke Rumah Gryffindor.  Dia juga ialah sahabat baik Salazar sebelum mengetahui niat jahatnya.

Godric juga mempunyai 2 ‘alat kebesaran’ yang menunjukkan keunggulannya. Yang pertama adalah Pedang Gryffindor. Pedang ini digunakan untuk menghancurkan tiga Horcrux Voldemort, cincin Marvolo Gaunt, loket Salazar Slytherin dan Nagini.

Kedua, The Sorting Hat. Bimbang umur mereka berempat tidak lama untuk menentukan rumah para pelajar kelak, Godric mencipta The Sorting Hat dalam membantu mereka mengisih rumah pelajar pada masa akan datang.

Rowena Ravenclaw

Nama Penuh : Rowena Ravenclaw

Keturunan : Ahli Sihir Scottish

Nama Keluarga : Ravenclaw

Haiwan Kegemaran : Helang

Rowena Ravenclaw antara 4 ahli sihir paling cemerlang, gemilang dan terbilang di zamannya. Dia menubuhkan Hogwart bersama 3 pengasas lain, dan dia juga yang menamakan sekolah sihir sebagai Hogwart.

Rowena seorang yang bijak, cerdik dan berilmu pengetahuan. Jadi, begitulah cara dia memilih para pelajarnya. Beliau juga ialah kawan baik kepada Helga Hufflepuff.

Sewaktu Rowena mendengar penyataan Salazar bahawa Muggle-borns tidak dibenarkan ke Hogwart, Rowena menolak sungguh-sungguh. Hal ini demikian kerana ramai para pelajarnya berasal dari keturunan Muggle-borns.

Seperti yang diketahui, dia mempunyai seorang anak, Helena Ravenclaw yang dididik olehnya sendiri. Helena sangat mahukan diadem ibunya. Maka, dia mencurinya lalu lari jauh ke Albania.

Rowena Ravenclaw yang bimbang jatuh sakit teruk. Dia memerintahkan Bloody Baron, hantu rumah Slytherin mencari anaknya sebelum dia m4t1. Seusai sampai di sana, Bloody Baron memberitahu Helena hal yang berlaku. Helena sangat sedih lalu m3mbvnvh diri kerana menyesal, lantas mengikut Bloody Baron pulang ke Hogwart dan menjadi hantu tetap di sana.

Selepas mengetahui tentang kisah Helena, Tom Riddle pergi ke Albania dalam usaha mencari diadem Rowena Ravenclaw. Dia menjumpainya dan menjadikannya salah satu Horcrux dengan m3mbvnvh seorang petani Albania.

Kerana bersifat bongkak dan sombong, dia meletakkan diadem itu di dalam bilik keperluan ‘Room Of Requirements’ kerana baginya, hanya dia yang mampu menemukan bilik keperluan.

Dia juga tidak meletakkan perkara berbahaya atau apa apa, kerana masanya tidak cukup ditambah dengan egonya yang tinggi melangit sebelum ditemui Harry Potter dan dimusnahkan dengan bisa dan taring Basilisk lalu dicampak ke dalam api.

Dan jangan tanya penulis kenapa haiwannya bukan burung Raven. Bukan salah penulis dia punya taste helang.

Helga Hufflepuff

Nama Penuh : Helga Hufflepuff

Keturunan : Ahli Sihir Welsh

Nama Keluarga : Hufflepuff

Haiwan Kegemaran : Badger

Helga Hufflepuff antara 4 ahli sihir paling cemerlang, gemilang dan terbilang di zamannya. Dia menubuhkan Hogwart bersama 3 pengasas lain, dan seorang sahabat terbaik bagi Rowena Ravenclaw.

Helga seorang yang baik, sabar, bertoleransi dan setia. Dan itulah yang di pilih oleh Helga unuk masuk ke rumahnya.

Helga mempunyai keupayaan berkaitan sihir makanan. Dia yang banyak mencipta resepi enak untuk pihak tukang masak memasak makanan bagi jamuan dan lain-lain festival. Selain itu, Helga juga menawarkan kerja yang lebih ringan dan mudah buat para elf rumah.

Elf rumah sering ditindas dan dizalimi, terutama apabila melibatkan keluarga jahat dan kejam. Oleh hal yang demikian, Helga memberi tugas yang lebih selamat dan baik buat para elf rumah yang penat dilayan buruk.

Helga turut meninggalkan satu legasi istimewanya. Itu yang dinamakan ‘Hufflepuff Cup’ atau Piala Hufflepuff. Piala ini berwarna emas dan diwariskan padanya kepada waris jarak jauh Helga yang dinamakan Hepzibah Smith.

Hepzibah ialah seorang pelanggan utama kedai Borgin and Burkes. Pekerja kedai itu ialah Tom Riddle. Satu hari, Tom Riddle ditunjukkan oleh Hepzibah, Piala Hufflepuff dan Loket Salazar. Muncul niat jahat dalam hati Tom Riddle, dia memukau Hokey, elf rumah Hepzibah untuk meletakkan racun ke dalam minuman koko Hepzibah.

Hepzibah m4ti kemudian harinya. Tom Riddle menghilangkan memori Hokey dan terus lari dari Borgin and Burkes. Tom Riddle kemudian menukarkan Piala Hufflepuff menjadi Horcrux.

Dia meminta Bellatrix Lestrange menjaganya di dalam peti besi keluarga Lestrange tanpa memberitahu Bellatrix, piala itu sebenarnya ialah Horcrux. Bellatrix turut menggunakan sihir Gemino untuk menggandakan barang di sekeliling piala itu apabila disentuh sebagai perlindungan tambahan.

Salazar Slytherin

Nama penuh : Salazar Slytherin

Keturunan : Ahli Sihir British/Irish

Nama Keluarga : Slytherin

Haiwan Kegemaran : Ular

Salazar Slytherin antara 4 ahli sihir paling cemerlang, gemilang dan terbilang di zamannya. Dia menubuhkan Hogwart bersama 3 pengasas lain, dan orang yang paling mengesyaki keturunan Muggle.

Salazar bersifat licik, suka mengarah dan bercita tinggi. Dia juga amat mementingkan kesucian darah, jadi hanya Half-Blood dan Pure-Blood yang boleh masuk ke rumahnya.

Salazar dikenali kerana kebencian yang sangat tinggi terhadap Muggle-borns. Baginya, tidak layak seorang Muggle-borns duduk semeja dengan dengan ahli sihir berdarah asli atau kacukan. Dia juga menyuarakan pendapatnya terhadap 3 pengasas yang lain, namun ditolak mentah mentah. Disebabkan itu, dia meninggalkan sekolah dan tidak kembali lagi.

Namun, dia meninggalkan sesuatu. Sebelum pergi, dia membina sebuah Kamar Rahsia jauh di bawah tandas perempuan. Dia meninggalkan makhluk berbahaya digelar Basilisk dan hanya membenarkan pewarisnya membuka sahaja. Mangsa pertamanya ialah Moarning Myrtle ketika di dalam tandas perempuan.

Selain itu, dia meninggalkan satu benda yang sangat berharga. Legasi Salazar yang dipanggil ‘Loket Slytherin’. Salazar meninggalkannya pada keluarga Gaunt. Marvolo Gaunt memegang legasi barang keluarganya itu, turut mewariskannya pada anak lelaki Marvolo, Morfin Gaunt.

Loket itu dicuri pula oleh anak Morfin, Merope Gaunt. Merope menjualnya pada Caractacus Burke, pemilik kedai Borgin and Burkes. Loket itu sekali lagi dipindah milik, apabila Hepzibah Smith membelinya dengan harga 10 galleon.

Selepas itu, Tom Riddle m3mbvnuh Hepzibah dan menjadikan loket itu sebagai Horcrux dengan balasan, dia m3mbunvh seorang anak yatim. Tom Riddle menyembunyikan loket itu di gua sebelum ditemui Regulus Black.

Regulus Black menyerahkan pada Kreacher, elf-rumah keluarga Black untuk dimusnahkan. Namun, gagal.

Mundungus Fletcher pergi ke rumah keluarga Black lalu mencuri loket Slytherin. Tidak lama kemudian, ia dibeli oleh Dolores Umbridge lalu diambil semula oleh Harry Potter. Ron kemudian memusnahkan loket itu dengan pedang Godric Gryffindor.

Artikel dikirimkan oleh MYpotterhead untuk The Patriots.


Mustard Gas Pembunuh Senyap

Setiap peperangan di setiap zaman mempunyai perbezaan ketara dalam penggunaan senjata mengikut teknologi semasa. Penggunaan senjata kimia dan gas dalam perang sememangnya melanggar etika. Tapi ni cara paling mudah untuk membunuh ramai dalam masa yang singkat.

Semasa Perang Dunia Pertama, gas yang paling biasa digunakan untuk membunuh ialah ‘Mustard Gas’. Asalnya berbentuk cecair tidak berwarna, tetapi dalam Perang Dunia Pertama, ia berbentuk cecair berwarna mustard dengan bau yang seperti bawang putih atau lobak pedas.

Bersifat merengsa dan melepuh, gas ni menyebabkan kelecuran kimia bila meresap dalam kulit berserta lepuh meleleh cecair kuning. Apabila seseorang mula terdedah dengan gas ni, mulanya tiada gejala dirasai. Tapi bila kulit mula merengsa, dah terlambat dah untuk kita ambil langkah pencegahan.

Kadar kematian akibat Mustard Gas hanya 2-3%, tapi mereka yang mengalami kelecuran kimia dan masalah pernafasan imasukkan ke hospital dalam tempoh yang sangat lama dan mereka yang pulih sangat berisiko lebih tinggi untuk mendapat kanser semasa hayatnya.

Gas sering digunakan dengan pelbagai cara. Kebanyakan gas ditembak meneggunakan peluru artileri. Gas ditukar kepada bentuk cecair dan diletakkan dalam botol kaca di dalam kepala peledak yang akan pecah apabila mendarat dan cecair akan meruap.

Peluru dikodkan dengan warna seperti sistem yang dimulakan oleh Jerman. Peluru Palang Emas (atau Kuning) mempunyai gas mustard didalamnya.

Jerman melepaskan Mustard Gas pada musim panas 1917. Ia menyerang kulit dan membutakan mangsa serta menembusi topeng gas dan alat pernafasan yang sedia ada.

Kira-kira 1 juta tentera terkorban dengan gas-gas senjata kimia semasa perang. Kebanyakan askar tak pernah melaporkan berkenaan gas yang mereka hidu. Namun akhirnya menderita pada tahun-tahun kemudian akibat penyakit dan ketidakupayaan yang disebabkan oleh senjata kimia tersebut.

Oleh: Azizul Farhan

Perkembangan sains kadang-kala membawa kepada kemusnahan dan membinasakan setiap yang bernyawa apabila disalahguna. Ketahui lebih lanjut berkenaan tokoh-tokoh sains bersama THE PHYSICISTS ODYSSEY sempena JUALAN PASCA PBAKL di: https://bit.ly/ThePhysicistOdyssey


Kelicikan Pendeta ‘Islam’ Yang Memecahbelahkan Umat Acheh

Beberapa hari ini, negara kecoh dengan perangai seorang wanita yang bertindak menanggalkan tudung dan baju kurungnya selepas menyatakan dirinya sebagai seorang Melayu dan Islam serta boleh menghafal 15 juzuk al-Quran. Boleh lihat video kontroversi ini di bawah sejak ia tular di media sosial:

Setakat artikel ini ditulis, wanita bernama Siti Amira Abdullah sudah ditahan polis semalam dan dikenakan tahanan reman selama tiga hari. Sebut pasal dakwaan dia berupaya menghafal 15 juzuk al-Quran, teringat kisah seorang orientalis Belanda bernama Snouck Hurgronje.

Hurgronje atau nama sebenarnya Christiaan Snouck Hurgronje lahir pada 8 Februari 1857 di Oosterhout, Belanda. Semasa hayatnya, beliau merupakan seorang paderi Kristian Protestan. Hurgronje belajar di Universiti Leiden dalam bidang ilmu Teologi & Kesusasteraan Arab sekitar tahun 1875.Untuk tesis kedoktorannya, beliau melakukan kajian mendalam tentang umat Islam termasuk suasana semasa Islam di Mekah sekitar tahun 1880.

Bagi mengetahui lebih lanjut tentang Islam, Amsterdam menghantarnya ke Makkah pada tahun 1884 dengan status sebagai orientalis. Tetapi untuk masuk ke Tanah Haram bukan sesuatu yang mudah. Ini kerana hanya individu yang beragama Islam sahaja yang dibenarkan masuk ke kota berkenaan.

Bagi membantu dirinya masuk ke kota berkenaan, Hurgronje berbaik-baik dengan golongan elit Uthmaniyyah ketika itu. Beliau mendakwa dirinya merupakan seorang mualaf yang baru memeluk Islam bernama Sheikh/Haji Abdul Ghaffar dan berhajat untuk menziarahi Tanah Haram. Walaupun sesetengah pihak meragui niatnya itu, Hurgronje dibenarkan menziarahi Baitullah dan tinggal di sana selama enam bulan.

Semasa di Makkah, beliau merekodkan bukan sekadar perjalanan ibadat haji dan umrah tetapi tingkah laku umat Islam yang tiba di Tanah Haram dari seluruh dunia. Pemerhatiannya direkodkan dalam sebuah manuskrip Bahasa Jerman yang diberi nama Mekka dan diterbitkan sekitar 1888 dan 1889.

Belanda mempunyai sebab kukuh menghantar beliau ke sana: mengkaji cara untuk melemahkan Acheh. Ini kerana Acheh merupakan satu-satunya wilayah di Indonesia yang masih tegas menolak pengaruh Belanda di sebalik kempen yang telah berlanjutan selama 40 tahun. Acheh turut digelar Serambi Makkah memandangkan ramai ulamanya mengajar di Makkah terutama di Masjidil Haram. Akhir sekali, Acheh dianggap wakil Turki Uthmaniyyah di Nusantara selepas kejatuhan Kesultanan Melayu Melaka (KMM).

Setelah mendapat semua maklumat ini, Hurgronje meletak jawatannya di Universiti Leiden sebelum bertolak ke Acheh pada 1892. Masih menggunakan nama Sheikh/Haji Abdul Ghaffar, beliau dianggap ulama besar oleh penduduk tempatan sehingga mampu berkahwin dengan anak perempuan seorang ulama Acheh.

Hurgronje memperkenalkan jenama Islam ‘moden’ yang dibawanya termasuk menyemarakkan isu khilaf yang bersifat ranting dalam kalangan umat Islam Acheh. Pendekatan yang dibawanya mengakibatkan perpecahan besar dalam kalangan umat Islam wilayah berkenaan.

Selain itu, Hurgronje turut menghantar laporan kepada kerajaan Belanda di Batavia (kini Betawi) bahawa kaedah sebegini jauh lebih berkesan daripada taktik kekerasan. Di sebalik itu, beliau turut menyelitkan nama beberapa ulama Acheh yang didakwa boleh mengancam kedudukan Belanda di situ. Ini bagi memastikan mereka tidak terlepas mana-mana sasaran semasa kempen Acheh berjalan.

Disebabkan kejayaan kempennya itu, tidak hairanlah mengapa Gabenor Tentera Acheh, J. B. van Heutsz melantik Hurgronje sebagai penasihat kempen di wilayah sana pada 1898. Bagaimanapun, itu tidak bertahan lama. Ini kerana van Heutsz menyifatkan idea-idea Hurgronje bertentangan dengan polisi-polisi penjajahan Belanda sekaligus memaksa ‘Haji/Sheikh Abdul Ghaffar’ untuk berambus dari bumi Acheh. Tetapi terima kasih kepada benih beliau, Acheh sah ditakluk Belanda pada 1903.

Setelah selesai misinya di Acheh, Hurgronje pulang ke Belanda dan berkahwin lagi dengan seorang anak paderi. Kemudian beliau dilantik sebagai mahaguru (lebih tepat Rector magnificus) di Universiti Leiden kerana jasanya yang besar ini. Hurgronje kembali menemui Penciptanya pada 28 Jun 1936 dengan meninggalkan impak perpecahan yang besar dalam kalangan warga Acheh. Perpecahan ini hanya dileraikan selepas insiden tsunami 2004 yang mendorong mereka kembali kepada agama dan berguru dengan ulama-ulama Islam sebenar.

Hari ini, Universiti Leiden menyimpan banyak manuskrip Islam dari rantau Nusantara yang dikawal ketat oleh kerajaan Belanda. Dengan status sedemikian, ia seolah-olah satu pengakuan bersalah Amsterdam bahawasanya mereka mempergunakan agama sebagai cara untuk memperluas koloni mereka di sebelah Hindia Timur (Indonesia).

Kelakarlah yang mendakwa Islam dan menghafaz 15 juzuk al-Quran tapi melakukan perkara bodoh ini. Hafaz al-Quran bukan jaminan tentang keislaman kita. Kalau itu dibuat pengukur, maka Hurgronje lebih Islam daripada si Amira ni.

Betul, semua orang boleh mengaku Islam dan beriman. Tetapi taqwalah penentu darjah seseorang di sisi-Nya. Syarat taqwa mudah: beriman dengan Allah SWT, hari akhirat, beriman dengan kandungan al Quran dan sifat-sifat taqwa lain yang terkandung di dalam al-Quran dan hadis Rasulullah s.a.w. Kalau ini pun payah nak buat, maka kita ini sebenarnya hamba siapa? Hamba Tuhan atau hamba nafsu?

RUJUKAN

Rahardjo, B. (2020, 11 Oktober). Snouck Hurgronje: Orientalis, Muslim, atau Penghancur?. Republika.

Mohd Noor, H. H. (2022, 9 Julai). Polis buka kertas siasatan terhadap wanita hina agama. Harian Metro.

Ibnu Jawi. (2017, 20 Ogos). Siapakah Snouck Hurgronje Dalam Buku Teks Sejarah?. The Patriots.


34 Manuskrip Sains Dan Matematik Melayu Berjaya Ditemui!

Sekumpulan penyelidik etnomatematik negara menemui 34 manuskrip Melayu yang berkait dengan penyelidikan sains dan matematik pada abad ke-17. Penemuan ini diyakini dapat membantu menambah baik sistem pendidikan bidang sains, teknologi, kejuruteraan dan matematik (STEM) negara.

Pengarah Institut Penyelidikan Matematik (INSPEM), Universiti Putra Malaysia (UPM), Prof Madya Dr Muhammad Rezal Kamel Ariffin, berkata semua manuskrip itu ditemui di Acheh, Indonesia dan Champa, Kemboja selain beberapa lokasi di negara ini yang kini disimpan secara digital di institut berkenaan.

Tambahnya, pihaknya kini dalam peringkat transliterasi manuskrip itu sebelum bercadang membawa penemuan berkenaan kepada Kementerian Pendidikan untuk dimasukkan ke dalam silibus pengajaran STEM.

“Etnomatematik ialah bidang kajian matematik yang lahir melalui budaya dan etnik sesuatu kaum dengan penyelidikan mengenainya mula dikesan di negara ini pada akhir tahun 1980-an sebelum kita mengaktifkan pencarian manuskrip ini pada tahun 2002. Dalam misi ini, kita menemui penyelidikan sains dan matematik tamadun Melayu yang tersorok dalam lipatan manuskrip lampau berusia 1,600 tahun.

“Penemuan sebegini penting kerana melalui etnomatematik, ia mampu meningkatkan jati diri kerana kita lebih memahami mengenai susur galur mengenai ilmu sains dan matematik dalam tamadun kita sendiri. Justeru, kita menjangkakan penemuan ini mampu meningkatkan minat pelajar STEM kerana mereka tahu susur galur ilmu ini melalui tamadun Melayu, ” katanya pada sidang media, hari ini.

Projek penyelidikan manuskrip ini disertai beberapa orang ahli akademik. Ini termasuk Felo Penyelidik Pusat Dialog Peradaban Universiti Malaya (UM), Prof Emeritus Dr Shaharir Mohamad Zain; Pensyarah Kanan Jabatan Matematik, Fakulti Sains Matematik, Prof Madya Dr Sharifah Kartini Said Husain dan Pegawai Sains INSPEM, Mohd Rohaizat Abdul Wahab.

Prof Muhammad Rezal menambah, pihaknya mengalu-alukan pembabitan penyelidik tempatan lain untuk mengkaji keupayaan sains dan matematik Melayu ini untuk memperhebatkan jati diri bangsa.

“Sehingga kini, kita berdepan cabaran untuk proses transliterasi manuskrip berkenaan kerana ia ditulis dalam tulisan Jawi lama dan kita mahu lebih ramai penyelidik terbabit dan INSPEM akan menyediakan dana dan khidmat nasihat kepada mereka. Ini kerana kita bertanggungjawab untuk membuat pembetulan terhadap risiko jati diri yang mungkin mudah goyah atau terikut dengan budaya lain jika kita tidak mengenali susur galur sendiri, ” ujarnya.

Bidang etnomatematik mula diperkenalkan di Eropah pada sekitar 1970-an oleh tokoh-tokoh seperti Ubiratan D’Ambrosio, Macia Archer, Paulus Gerdes, Ahuja Mangho dan Frank Swetz yang mengkaji mengenai matematik yang lahir dalam budaya dan etnik sesuatu kaum.

Penyelidikan sebegini bermula di Malaysia pada akhir tahun 1980-an dan awal 1990-an oleh penyelidik di UM, Universiti Kebangsaan Malaysia (UKM) dan UPM sendiri. Antara tokoh tersohor yang menerokai bidang ini di Malaysia ialah Prof Emeritus Shaharir, Prof Datuk Dr Abdul Razak Salleh, Prof Madya Dr Mat Rofa Ismail, Prof Emeritus Datuk Dr Kamel Ariffin Mohd Atan dan Prof Dr Abdul Latif Samian.

RUJUKAN:

Halid, Suzalina. (2020). Penyelidik temui 34 manuskrip simpan rahsia ilmu sains, matematik Melayu. Berita Harian. https://www.bharian.com.my/berita/nasional/2020/10/739070/penyelidik-temui-34-manuskrip-simpan-rahsia-ilmu-sains-matematik


Dominasi Umat Islam Yang Menghambakan Bangsa Slavik

Hamba dalam bahasa Inggeris disebut sebagai “slave”. Sekali dengar bunyinya sangat hampir dengan Slavs yang mendiami wilayah Eropah Timur. Sebab itu ada yang cakap perkataan “slaves” sebenarnya berasal daripada Slav.

Betul ke?

Semasa orang Islam menduduki Semenanjung Iberia pada abad ke-9, ramai orang Slav telah dijadikan hamba. Tujuan utama orang Slav dijadikan hamba adalah kerana deme kuat dan jujur.

Kalau ada perang je, orang Islam Iberia memang suka bawa orang Slav. Ada juga beberapa orang Slav yang berjaya menjadi pegawai tentera setelah menunjukkan potensi dalam perang.

Ketika abad ke-10 pula, Otto The Great telah menawan begitu ramai orang Slav dan menjual mereka sebagai hamba. Dua kenyataan menjadi bukti bahawa perkataan “slave” berasal daripada Slav.

Tapi masalahnya orang Slav ni dianggap suka buat kacau dalam empayar Byzantine. Malah semasa pemerintahan Maharaja Justinian, orang Slav bagi kali serang Byzantine. Boleh dikatakan Slav ni macam orang gasar lah. Jadi mustahil deme yang ganas gini boleh jadi hamba.

Senang cerita, persamaan yang wujud antara “slave” dan Slav hanyalah satu kebetulan je. Sebab “slave” dikatakan berasal daripada perkataan slovo yang bermaksud “orang yang boleh dengar cakap kita”.

Ada juga yang cakap slave berasal daripada perkataan Indo-Eropah kuno iaitu slaous yang bermakna “orang”.

Buku HUJAN EMAS DI TANAH SLAVIK akan membuka mata korang pasal warna-warni Slavisme yang begitu berbudaya. Link Shopee buku ni di sini: https://bit.ly/slavikshopee


Melayu Adalah Kaum Malas, Bastard Tak Bayar Cukai?

Den cukup semak bila mana kita dah masuk tahun 2018, dan di era so-called ‘Malaysia Baharu’ ni, masih ada lagi golongan yang perasan dan percaya propaganda tahun 90an yang kaum dia je yang bayar cukai dan orang Melayu ni adalah kaum pemalas dan ‘bastard’ sebab makan duit cukai kaum dia.

Pertama, den tak goma nak mencarut, tapi dalam kes ni den buat exception sebab sebenarnya engkau itulah yang bastard, ataupun lebih tepat lagi. . .

RACIST-BASTARD!

Sebab apa den koba begitu, sebab engkau mengarut dan sebenarnya tak tahu malu dan tak sedar dek untung.
.

Meh sini den nak ajar ekau….

Jumlah keseluruhan hasil cukai bagi tahun 2018 (anggaran) adalah berjumlah RM174.67 Billion.

Pecahan hasil cukai kerajaan ni pula ada 2 bahagian:

i. Cukai Langsung
ii. Cukai Tidak Langsung.

Dan daripada RM174.67 Billion tersebut, jumlah kutipan cukai pendapatan adalah sebanyak RM125.59 Billion.

Kita kena tahu juga bahawa daripada cukai pendapatan berjumlah RM125.59 Billion tu pula bukan semuanya cukai pendapatan individu.

Habis tu, cukai apa?

FYI, dari RM125.59 Billion tu,

– RM70.53 Billion adalah cukai korporat
– RM16.85 Billion adalah cukai petroleum

Cukai pendapatan individu pula hanyalah sekitar RM34.8 Billion.
.

Apa yang ekau boleh faham dari angka-angka yang den bagi kat atas ni?

Kalau kau pandai membaca,

Kau akan dapati kenyataan ‘syok sendiri’ golongan macam ekau ni, yang koba kaum kau saja yang bayar cukai dan kaum Melayu pemalas dan ‘bastard’ ni enjoy adalah merepek lagi merapu.

Sebabnya, katakanlah keseluruhan cukai pendapatan tu kaum kau saja yang bayar, yakni 2.27 juta pembayar cukai pendapatan tu semua kaum dan bangsa kau saja, tak ada orang Melayu sekoq pun, seolah-olah sesen pun orang Melayu tak bayar..

*Nota kaki: Setakat tahun 2017, hanya 15% daripada 14.6 juta tenaga kerja berdaftar di Malaysia membayar cukai*

Maka peratusannya hanyalah 19.9% dari keseluruhan hasil cukai yang dikutip oleh kerajaan.

Tapi tak logik pun kalau kita kira mcamtu, sebab bersepah orang Melayu bayar cukai pendapatan ye dak?

Den ni yang memang orang Melayu totok pun bayar cukai la sejak dari tahun pertama berkerja, cermin sikit muka tu sebelum bercakap.
.

Oh jap, sebelum golongan kau nak claim jugak bahawa cukai korporat tu company kaum kau jugak yang bayar..

Ni den nak ingatkan jangan perasan sangat, sejak tahun 2004 lagi big chunk daripada cukai korporat tu dibayar oleh GLCs, di mana GLC telah menyumbang >RM60 Billion kepada hasil cukai kerajaan tanpa gagal! Power bai.

Kita ambil contoh tahun 2015, Petronas, Tenaga, Axiata, Maybank dan GLC-GLC milik kerajaan yang bayar RM63.5 bilion cukai korporat, iaitu lebih kurang 37% daripada keseluruhan kutipan cukai kerajaan bagi tahun tersebut, maka tak payah nak perasan sangat la bang syarikat kaum kau yang bayar cukai korporat tu.

Nak tanya jap, majoriti yang kerja dan lead GLCs ni bukan kebanyakkannya Melayu BASTARD dan PEMALAS tu ke?

Cuba cek jap? siapa yang ketuai Petronas? Tenaga? Axiata? Maybank?

Hello?
.

Lagi satu, kita jangan lupa bahawa dari RM174.67 Billion ni pula, kerajaan juga akan mengutip cukai tidak langsung sebanyak RM41.25 Bilion yang terdiri daripada cukai GST, SST, eksais duti setem dll.

Tahu ke tak yang berdasarkan angka, Bumiputera menyumbang 65.9% (Melayu 60.1%) daripada jumlah isi rumah dan 59.5% agihan pendapatan seluruh negara

So den nak tanya kat kau ni..

Bukankah 65.9% BUMIPUTERA ini juga yang berbelanja dan akan dikutip cukai daripada mereka?

Ke bila 65.9% BUMIPUTERA ni pergi beli barang kat shopping mall or supermarket, dia boleh kata, “aku BUMIPUTERA, aku kaum BASTARD, kau jangan collect GST/SST dengan aku, pergi collect dengan kaum sekian-sekian?”

Gitu?
.

Sebagai kesimpulan, ketahuilah bahawa isu kaum siapa bayar cukai terbanyak ni dah lapuk dan hanyalah sebuah propaganda tahun 90an yang merepek lagi merapu.

Maka kalau ada jumpa laei orang-orang macamni, boleh la gelakkan dia secara berjemaah.

Sekian.
.

p/s: Siapa orang Melayu yang bayar cukai macam den, bolehlah komen AKU PUN BAYAR CUKAI di ruangan komen.
.
.
Rujukan:
PERINCIAN ANGGARAN HASIL KERAJAAN PERSEKUTUAN
http://www1.treasury.gov.my/pdf/hasil/perincian.pdf

Driving GLCs to greater heights
https://www.nst.com.my/…/20…/09/driving-glcs-greater-heights

Government-Linked Companies:
Impacts on the Malaysian Economy
http://www.ideas.org.my/…/PI45-Government-Linked-comapnies-…

LAPORAN PENYIASATAN PENDAPATANISI RUMAH DAN KEMUDAHAN ASAS -2014
https://ongkianming.com/…/Household-and-Income-Survey-2014.…

Gambar mengukuhkan hujah:


Tiruvasi Dalam DC Comics Dan Marvel

Pernahkah anda membaca komik keluaran Marvel dan DC Comics? Jika anda perasan, kebanyakan karakter di dalam komik hampir serupa. Jika ada perbezaan pun sedikit sahaja. Contohnya, Deathstroke dan Deadpool. Kedua-dua watak tersebut bukan daripada penerbit yang sama. Perwatakan setiap karakter tersebut juga berbeza. Cara ini dinamakan sebagai teknik Tiruvasi.

Tiruvasi bermaksud tiru dan inovasi. Gabungan perkataan tersebut mewujudkan satu perkataan di mana kita meniru sesuatu perkara dan membuat inovasi terhadap perkara tersebut. Teknik tiruvasi ini banyak dipakai di dalam dunia penulisan dan komik. Idea asal dinaiktaraf sehingga menjadi benda baru. Di dalam DC Comics dan pesaingnya Marvel, tidak terlepas juga dari teknik tiruvasi ini.

Dr Fate dari DC Comics dan Dr Strange dari Marvel. Siapakah yang wujud dahulu? Jawapannya ialah Dr Fate. Dr Fate muncul di dalam komik More Fun Comics #55 (Mei 1940) manakala Dr Strange muncul di dalam komik Strange Tales #110 (Julai 1963). Dari sini, kita dapat lihat Marvel meniruvasi watak dari DC Comics. Cara ini tidak salah kerana idea asal hanya dipertingkatkan untuk menjadi suatu idea baru.

Idea merupakan sebuah perkara yang sukar kita tafsirkan. Idea kesemuanya ialah asli. Namun, idea datangnya dari sesuatu inspirasi yang membuat kita fikir tentang idea itu. Idea kadang-kadang boleh datang secara spontan dan inspirasi juga boleh terjadi secara spontan. Idea yang baru boleh dikembang dan digelar sebagai inovasi. Namun, jika kita meniru sesuatu watak secara bulat-bulat, itu boleh melanggar hak cipta sesuatu penerbit.

Deathstroke dan Deadpool merupakan tiruvasi yang paling ketara. Siapa yang wujud dahulu? Slade Wilson ialah Deathstroke dan Wade Wilson ialah Deadpool. Kedua-duanya ialah Wilson. Deadpool muncul di dalam komik ‘The New Mutants #98 (Februari 1991)’ keluaran Marvel buat kali pertamanya. Deathstroke pula muncul di dalam komik ‘The New Teen Titans #2 (1980)’ keluaran DC Comics. Siapa lebih hebat? Penulis sendiri terpaksa akui bahawa Deadpool lebih hebat kerana Deadpool ialah tiruvasi dari watak Deathstroke. Deadpool adalah seorang yang boleh hidup selamanya dengan kelebihan pemulihan pantas (accelerated healing). Deathstroke tidak kurang hebatnya, namun dia tetap akan mati jika bertemu dengan Deadpool.

Deadpool pernah mengalahkan seluruh watak Marvel di dalam komik ‘Deadpool Kills the Marvel Universe’. Dia juga pernah mengalahkan Carnage dalam komik ‘Deadpool Vs Carnage‘ setelah Deadpool sendiri bergabung dengan Symbiote. Tiruvasi yang paling sempurna di dalam Marvel ialah Deadpool.

Kita tidak boleh mengatakan watak itu menciplak. Ciplak dan tiruvasi adalah dua perkara yang berbeza. Ciplak ialah meniru bulat-bulat manakala tiruvasi ialah meniru dan inovasi dari sesuatu perkara. Persaingan antara DC Comics dan Marvel tidak akan pernah tamat sampai bila-bila. Secara ringkas, inilah maksud tiruvasi yang wujud dalam DC Comics dan Marvel.


Serang Hendap Komunis Di Bukit Begunan, Simanggang 1970

BERBICARA konteks perang-perang yang pernah terjadi di Sarawak, anggota Pasukan Polis Hutan adalah antara yang menjadi benteng barisan hadapan mempertahankan kedaulatan negara.  Tidak begitu banyak yang didokumenkan mengenai kisah perjuangan mereka dan ini tidak bermakna kita harus melupakannya.

Menguak pintu sejarah zaman komunis di Sarawak, banyak wilayah Sarawak pada masa itu disenaraikan sebagai kawasan hitam dan salah satunya adalah Simanggang, nama lama bagi Sri Aman sekarang.  Mungkin ramai yang tidak mengetahui bahawa pernah ada satu pertempuran berlaku di satu lokasi bernama Bukit Begunan pada tahun 1970.  Satu serangan hendap yang dilakukan oleh sekumpulan komunis durjana ke atas satu konvoi pasukan Polis Hutan dari Kem Temudok, Simanggang pada waktu itu.

Kesemuanya bermula apabila 12 orang anggota PPH telah diarahkan untuk menyertai satu Program Jiwa Murni di satu perkampungan di Lachau, Pantu, Simanggang.  Program Jiwa Murni adalah antara program kemasyarakatan yang sentiasa dilakukan oleh anggota keselamatan kita samada membina rumah, jambatan serta banyak lagi bagi kemudahan penduduk setempat.

Pada tanggal 27 Disember 1970, setelah menikmati sarapan pagi kesemua 12 orang anggota PPH telah berhimpun di Kem Temudok dan menggunakan dua kenderaan dengan berkonvoi ke perkampungan tersebut.  Konvoi pertama adalah sebuah trak manakala konvoi kedua merupakan kereta perisai polis.  Sudah menjadi kebiasaan sejak dahulu lagi, setiap perjalanan anggota keselamatan akan dibahagikan bagi tujuan keselamatan kerana terjahan daripada musuh boleh berlaku pada bila-bila masa tanpa mengira tempat.

Sekitar jam 9.00 pagi ketika melalui satu jalan diantara perkampungan Ran dan Punggu, Simanggang tanpa konvoi anggota PPH ini sedari, pergerakan mereka diperhatikan oleh sekumpulan gerila komunis yang bersembunyi di sebalik hutan belukar jalan tersebut.  Bukannya sedikit yang menunggu mereka sebaliknya difahamkan 18 orang komunis yang sudah siaga dengan senjata mereka di dalam tiga kumpulan.

Usai sahaja konvoi pertama iaitu trak anggota PPH cuba membelok di satu selekoh pada masa itulah hujan peluru mula meledak ke atas trak tersebut.  Terkesima dengan serangan tanpa amaran itu menyebabkan ramai antara anggota PPH di dalam trak cuba mencari perlindungan yang ada sambil-sambil berbalas tembakan. Walaupun hanya berlapan orang pada masa itu, sedikit mereka tidak gentar berhadapan dengan 18 orang komunis.  Dengan kudrat yang ada, lawan tetap lawan walaupun nyawa jadi taruhan.

10 minit berlangsung serang hendap terhadap konvoi yang pertama barulah konvoi kedua iaitu kereta perisai menghampiri kawasan serangan. Untuk meninggalkan rakan-rakan seperjuangan yang sedang bertempur bukanlah adat mereka malah walau hanya berempat di dalam kereta perisai, anggota PPH ini turut berbalas tembakan dengan kumpulan komunis tersebut.

Namun sayangnya perjalanan konvoi kedua terhenti betul-betul di tengah jalan apabila dikatakan komunis berjaya menembak tepat pada tayar kereta perisai.  Dikala itulah pemanduan sudah tidak terkawal menyebabkan kereta perisai tersebut melanggar satu bukit.  Di kala ini kesemua yang di dalam kereta perisai sudah menjadi sasaran mudah pihak komunis.  Dengan semangat yang ada, Lans Koperal Empaga dan dua lagi rakannya keluar dari kereta perisai dan berlindung di sebalik tebing bahu jalan.  Dari situlah mereka mendakap erat senjata M16 mereka menghambur peluru ke arah komunis yang menyerang.

Sementara itu, Lans Koperal Tajau Siong pula masih di dalam kereta perisai.  Bukannya beliau takut untuk keluar tetapi beliau tidak berenggang langsung dengan senjata brent kereta perisai.  Dari situlah beliau menghambur pelurunya secara rambang biarpun keseorangan di dalam kenderaan.

Di dalam hujan peluru bertali arus itulah tanpa Lans Koperal Empaga sedari, beliau sudah terkena tembakan musuh.  Ianya betul-betul mengenai bahagian belakang kepalanya dan hanya setelah diberitahu oleh rakannya baharulah beliau merasai kesakitan akibat tembakan tersebut.

Mengikut ceritanya hanya selepas hampir 20 minit pertempuran berlangsung baharulah unit bantuan tiba tetapi dikala itu pihak komunis sudah meloloskan diri.  Mungkin mereka mengetahui bahawa pertembungan dengan unit bantuan tidak mampu mereka hadapi.  Walau tiada yang terkorban dari kedua-dua pihak namun serang hendap ini sudah berjaya mencederakan beberapa orang anggota PPH termasuklah Lans Koperal Empaga.  Kesemua mereka dihantar ke Hospital Simanggang untuk rawatan lanjut.

Inilah antara cerita perang yang dialami oleh anggota Polis Hutan yang mana nyawa mereka sentiasa diambang maut pada bila-bila masa.  Kadang-kadang misi mereka adalah untuk menabur bakti pada masyarakat setempat tetapi seringkali di tengah perjalanan pasti akan disekat oleh strategi komunis yang melakukan serangan hendap.

Biar bilangan anggota mereka kurang berbanding dengan musuh tetapi menyerah kalah bukanlah tertulis di dalam diari mereka sebagai anggota polis hutan.  Selagi bernafas selagi itulah berjuang untuk agama, bangsa dan negara.

Lest We Forget.

-HB-

#KamekSayangSarawakBah

Rujukan:


Batman The Red Death: Sisi Gelap Batman

Batman : The Red Death merupakan satu siri tie in dalam DC Comics. Latar masa merupakan Dark Multiverse, sebuah dunia yang selari (parallel) dengan New 52 dan Rebirth. Di dalam universe ini, ia tidak stabil seperti New 52 dan Rebirth kerana kedua universe ini digelar sebagai main universe. Dark Multiverse ini hanyalah merupakan satu universe yang sepatutnya di mana cerita yang sepatutnya tidak wujud menjadi wujud. Contohnya ialah kewujudan Batman : The Red Death. Batman menjadi seorang supervillain, sudah tentu kita sebagai pembaca sukar menerimanya bukan?

Seperti yang kita tahu, Bruce Wayne merupakan seorang Batman dan vigilante terkenal di Bandar Gotham. Tetapi apa yang terjadi di dalam siri ini, Tim Drake, Damian Wayne, Jason Todd, dan Dick Grayson semuanya telah mati dan menjadikan Batman memerlukan kuasa Speed Force dari The Flash untuk mengubah masa kembali. Kehilangan kesemua Robin nya sekaligus membuatkan Batman obses untuk berbuat sesuatu. Batman semakin tua hari demi hari dan jenayah di Gotham semakin hari semakin teruk. Keputusan Batman untuk ‘mencuri’ Speed Force dari The Flash ditentang habis-habisan.Ya, Batman merupakan seorang manusia biasa. Yang akan merasai hari tua. Berbeza dengan The Flash yang mempunyai Speed Force, proses penuaannya lambat berbanding manusia biasa. Pada mulanya Batman meminta The Flash menyelamatkan kesemua Robin nya, namun permintaan Batman ditolak oleh The Flash kerana ia akan menyebabkan risiko kepada universe. Sila rujuk Flashpoint (Siri di mana The Flash menyelamatkan ibunya dan mewujudkan Flashpoint)

Dengan membunuh kesemua Rogues Gallery The Flash, Batman menggunakan setiap jenis senjata Weather Wizard, Heat Wave, Captain Cold dan juga Mirror Master semata-mata untuk ‘mencuri’ Speed Force dari The Flash. Akhirnya setelah The Flash tewas di tangan Batman, Batman mengikat The Flash pada Batmobile nya di mana enjinnya telah diubahsuai untuk masuk ke dalam Speed Force. The Flash memberi amaran bahawa tindakan Batman akan menyebabkan mereka hancur sekaligus namun Batman tidak mengendahkannya. Akhirnya, Batman telah bergabung dengan The Flash. Satu badan mempunyai dua minda. Namun, The Flash tidak mampu berbuat apa-apa kerana keseluruhan minda sedar telah dikawal sepenuhnya oleh Batman.

Setelah mendapat kuasa dari Speed Force, Batman bertindak membunuh Scarecrow, Riddler, Penguin dan kesemua penjenayah di Gotham. Batman menggelarkan dirinya sebagai Batman : The Red Death dan tindakannya untuk menyelamatkan Gotham tidak cukup, dia ingin melakukan lebih daripada itu. Menyelamatkan dunia. Namun, Dark Multiverse ini tidak kekal selamanya. Batman : The Red Death telah direkrut oleh seseorang yang misteri untuk ‘menyelamatkan’ Dark Multiverse.

Batman : The Red Death mendedahkan satu sisi luar biasa Batman, di mana Batman juga pernah cemburu dengan kuasa Superman dan juga The Flash. Superman dan The Flash selalu berlumba untuk menentukan siapa yang paling pantas. Jika difikirkan semula, Batman adalah salah seorang yang tidak mempunyai kuasa di dalam Justice League (Green Arrow tidak menyertai Justice League di dalam siri ini). Cemburu merupakan sifat biasa seorang manusia jika dia tidak memiliki sesuatu yang diingininya. Siri ini juga menunjukkan juga seorang superhero mampu menjadi seorang supervillain jika dia tidak mampu mengawal trauma yang dialaminya dengan baik. Batman merupakan seorang manusia biasa, jadi tidak mustahil dia akan mengalami perkara yang sama seperti kita.

“My name is Bruce Wayne. I am vengeance. I am justice. I am Batman The Red Death!”


Metafora Bunga Dalam Ungkapan Melayu

Kehidupan orang Melayu sangat terkait dan bergantung dengan alam persekitaran yang kaya dengan flora dan fauna. Justeru,kita akan temukan metafora bunga-bungaan dalam ungkapan Melayu.

“Laksana bunga dedap,sungguh merah berbau tidak”

Bunga Dedap biasanya ditanam di halaman rumah kerana kecantikannya,tetapi tidak berapa berguna kerana tidak menghasilkan bauan yang harum. Demikianlah orang yang cantik fizikal,tetapi tidak elok perangai diibaratkan seperti itu.

“Hendak bersunting bunga mala”

Bunga Mala atau Melur diibaratkan seperti seorang gadis yang sudah lanjut usia tapi belum bersuami,sama seperti jangkahayat pokok bunga Melur yang mampu hidup sekitar 20-30 tahun.

‘Mandi di tepi telaga,bersunting bunga Tahi Ayam”

Peribahasa ini menceritakan perihal lelaki yang beristerikan wanita yang buruk perangainya yang digambarkan seperti bunga Tahi Ayam yang cantik,tetapi tengik baunya.

“Merah Padma”

Sering disalah eja sebagai merah padam kerana kekeliruan dalam transliterasi Jawi ke Rumi, Padma sebenarnya merujuk kepada bunga Teratai.Merah Padma bererti merah lembut seakan-akan bunga Padma atau Teratai.

“Biduk lalu,kiambang bertaut”

Biduk adalah sejenis perahu kecil yang tirus,manakala kiambang adalah sejenis bunga akuatik yang hidup berkelompok dan saling berpaut pada jalinan akar. Justeru jika dipisahkan seketika seperti ketika biduk melaluinya,ia akan kembali bertaut semula.

“Buai laju-laju sampai pokok sena,apa dalam baju sekuntum bunga Cina”

Bunga Cina memiliki bau yang harum yang biasa diselitkan dalam pakaian sebagai haruman tubuh.

Demikianlah sedikit sebanyak kebijaksanaan orang #Melayu dalam mendidik dengan berpandukan sumber alam seperti #bunga. Terima kasih kerana sudi membaca!


Sultana Razia Si Pemerintah Delhi

Pada zaman pertengahan, jarang sekali kaum wanita dapat memegang tampuk kekuasaan. Kisah hidup Raziya si pemerintah Delhi ini dianggap sangat menarik, bukan hanya kerana beliau dicalonkankan sebagai pewaris takhta sebuah kesultanan, tetapi juga kerana perjuangannya untuk mempertahankan haknya itu.Raziya (Radiya dalam bahasa Arab) merupakan wanita pertama dan terakhir yang memerintah Kesultanan Mamluk di Delhi, bermula dari tahun 1236 hingga 1240 Masihi. Beliau tidak hanya dikagumi kerana menjadi seorang pemerintah wanita, tetapi juga kerana beliau dicalonkan oleh ayahandanya sebagai pewaris takhta sekaligus mengenepikan saudara-saudara tirinya yang lain. Pemilihan ini dilakukan kerana sejak awal lagi beliau telah mempamerkan bakat dan kebolehannya.Hal tersebut benar-benar mencarik adat kebiasaan pada masa itu, iaitu zaman di mana dunia Islam dan dunia Kristian hanya akan dapat menyaksikan kaum wanita menaiki tampuk kekuasaan sekiranya pemerintah sebelumnya tidak mempunyai pewaris lelaki. Raziya tidak hanya dikagumi kerana berjaya mengungguli saudara-saudara tirinya sebagai calon pewaris takhta, tetapi juga kerana beliau mampu memerintah secara bebas dan sendiri tanpa menjadi boneka kepada mana-mana lelaki yang berpengaruh.Raziya dilahirkan sekitar tahun 1205M sebagai puteri kepada Sultan Shams al-Din Iltutmish. Iltutmish merupakan seorang hamba sahaya beretnik Turki yang berasal dari wilayah padang rumput di Asia Tengah sebelum kemudiannya dibawa masuk ke India. Di India, beliau dibeli oleh Qutb al-Din Aybak yang juga beretnik Turki dan merupakan bekas hamba.Aybak merupakan pengasas kepada dinasti, atau lebih tepat, rejim Mamluk. Disebutkan sebagai rejim kerana tidak semua pemerintah Dinasti tersebut dilantik berdasarkan keturunan (monarki) sebaliknya seringkali mereka diundi secara sebulat suara ataupun meraih kuasa menerusi jalan kekerasan.Iltutmish merupakan ‘raja-asal-hamba’ yang paling terkemuka dan berjaya menyatukan pemerintahan Muslim di India. Kenaikan seseorang yang berstatus hamba ke kerusi sultan seperti yang dialami oleh Iltutmish dan raja-asal-hamba lain melahirkan sebuah kesan yang baik buat umat Islam di India. Hal ini kerana wilayah itu didominasi oleh sistem kasta yang sangat ketat, terutama bagi golongan bawahan.Keadaan yang dialami oleh Iltutmish dan yang lain-lain itu berjaya memperlihatkan kepada para penganut agama Hindu berkasta rendah bahawa Islam itu adalah sebuah agama yang egalitarian (agama yang berpegang pada prinsip hak yang sama untuk semua) dan berupaya mencairkan sistem kasta tersebut.Ia juga memberikan kesedaran kepada mereka bahawa satu-satu individu atau kumpulan masyarakat itu boleh sahaja mendaki tangga sosial sekaligus menggulingkan pemerintah dan menduduki puncak kuasa seandainya memiliki keberanian, kebijaksanaan, kemahiran dan kekuatan untuk berbuat demikian.AYAHANDA SULTANA RAZIYAIltutmish mendaki tangga kuasa dengan begitu pantas tidak lama selepas beliau memasuki India. Pada waktu itu, tuannya, Qutb al-Din Aybak merupakan salah seorang panglima yang berkhidmat untuk Muhammad, sultan bagi Empayar Ghurid. Empayar tersebut berjaya mengambil-alih kedudukan Ghaznavid sebagai kuasa dominan di wilayah timur dunia Islam pada abad ke-12 Masihi.Sultan Muhammad kemudian kembali semula ke bahagian barat empayarnya selepas berjaya menakluk Delhi pada tahun 1193M. Sebelum berangkat ke barat, beliau mengarahkan Qutb al-Din Aybak supaya kekal berada di situ untuk mewakilinya.Beliau kemudian meninggal dunia pada tahun 1206M dan kedudukannya sebagai sultan diwarisi oleh Aybak. Walaupun berstatus hamba pada asalnya, Aybak berjaya mengendalikan kepemimpinan ke atas pasukan tenteranya dengan baik dan berkahwin dengan puteri kepada salah seorang pencabar takhta yang lain. Hal tersebut berhasil memperkukuhkan kedudukannya sebagai pemerintah baru Kesultanan Mamluk di Delhi.Iltutmish merupakan salah seorang hamba dan pegawai yang berkhidmat dalam angkatan tentera Qutb al-Din Aybak. Beliau merupakan seorang lelaki yang sangat bersemangat dan bijaksana. Aybak  memandang tinggi terhadap keberanian, kemahiran, kesungguhan dan kecemerlangan Iltutmish dalam memperkuat pemerintahannya di wilayah utara India. Lantas, beliau pun mengahwinkan Iltutmish dengan puterinya.

Tidak lama kemudian pada tahun 1210M, Qutb al-Din Aybak mangkat akibat kecederaan yang dialaminya semasa terjatuh daripada kuda ketika bermain sukan polo. Kedudukannya diambil-alih oleh Iltutmish setahun kemudian. Sebelum itu, Iltutmish sememangnya merupakan gabenor bagi sejumlah kota dan diperakui sebagai komander angkatan tentera Aybak.Beliau memiliki kemahiran diplomatik yang sangat hebat. Menerusi usulan ulama dan golongan bangsawan, Iltutmish pun menaiki takhta Kesultanan Delhi. Di bawah pemerintahan beliau, Delhi berjaya merampas sejumlah wilayah dari Ghurid.Beberapa tahun pertama pemerintahannya diluangkan dengan polisi pengukuhan kekuasaan ke atas wilayah-wilayah naungan di samping memerangi beberapa orang pencabar takhta. Salah seorang pencabar tersebut ialah Taj al-Din Yildiz, iaitu gabenor Ghazna. Yildiz berjaya merampas Lahore selepas diusir daripada kotanya oleh Jalal al-Din dan pasukan tentera Khwarazmi-nya yang melarikan diri dari gempuran Mongol.Berkat kemahiran diplomasi yang dimilikinya, Iltutmish berjaya mempengaruhi Jalal al-Din dan para pengikutnya agar berpindah dari Delhi dan membawa diri ke wilayah seterunya, Kabacha. Setelah keselamatan wilayahnya terjamin, Iltutmish menghantar pasukan tentera untuk meluaskan lagi jajahan dan berhasil menakluk Bengal, Ranthambor dan Mandawar.Pada tahun 1227M, beliau berjaya menundukkan pemerintah Sind dan Daybul sehingga menjadi raja bawahannya. Dua tahun kemudian iaitu pada 1229M, sebuah perutusan daripada Khalifah di Baghdad datang untuk menyampaikan hadiah sepersalinan jubah kemuliaan untuk Sultan Iltutmish dan para puteranya. Perutusan tersebut bermaksud untuk melaporkan restu Khalifah yang memperakui kedudukan Iltutmish sebagai Sultan Delhi – buat pertama kalinya seorang pemerintah Muslim diperakui oleh Khalifah Abbasiyah.Tahun-tahun pemerintahan berikutnya diluangkan oleh Iltutmish dengan meluaskan lagi wilayah naungannya dan menundukkan beberapa buah pemberontakan.Beliau merupakan seorang Muslim yang warak dan sering menghormati ulama-ulama yang berada di wilayahnya. Istananya sentiasa dipenuhi dengan ulama, penyair, sejarahwan, tabib, saintis, ahli matematik dan ahli falsafah yang dinaungi oleh beliau sendiri dan beberapa orang bangsawan lain. Beliau juga melicinkan lagi pentadbirannya dengan turun sendiri ke lapangan untuk mendengar permasalahan rakyat dan menguruskan penghakiman.Malahan, dikatakan bahawa terdapat sebuah loceng besar di gerbang istana Sultan Iltutmish. Sesiapa sahaja yang menginginkan keadilan daripada sultan dibenarkan untuk membunyikan loceng tersebut dan memanggil sultan agar mendengar aduan masalah mereka.Sultan yang bersemangat waja dan berperibadi mulia inilah yang menamakan puterinya, Raziya sebagai pewaris menjelang kemangkatannya pada tahun 1236M.Memandangkan beliau merupakan seorang Muslimah dan puteri kepada seorang sultan, maka Raziya dilahirkan sebagai seorang merdeka walaupun pada hakikatnya ayahanda beliau merupakan seorang hamba sahaya asalnya. Iltutmish membesarkan beliau dengan pendekatan yang sangat terbuka, jika dipertimbangkan keadaan pada masa itu – bandingan ini tidak hanya terhad pada dunia Islam, tetapi juga dunia Kristian di Eropah dan dunia Hindu di India serta mana-mana tempat lain di zaman pertengahan.Dengan memulakan kariernya sebagai seorang hamba dan kemudian mendaki kedudukan menerusi merit kecemerlangan dan kemahiran diri sendiri membuatkan Iltutmish lebih bersifat terbuka dalam memperakui kedudukan kaum wanita.Tambahan lagi, beliau beretnik Turki dan merupakan ahli kepada sebuah puak yang mendiami kawasan padang rumput Eurasia. Hal ini menyumbang kepada keunikan cara pandang beliau. Pada zaman dahulu, kaum wanita dalam puak nomad memiliki hak yang lebih tinggi dan memainkan peranan yang lebih besar berbanding wanita-wanita yang hidup secara tetap.Puak-puak nomad lazimnya hidup dalam suasana yang kasar dan lasak, berbekalkan sumber yang sangat terhad. Malahan, populasi setiap puak lebih kecil berbanding masyarakat yang hidup secara tetap. Oleh kerana itu, mereka perlu memanfaatkan kudrat setiap ahli puak dalam usaha mengumpulkan sumber kelangsungan hidup. Setiap seorang daripada mereka juga dikerah untuk terlibat dalam mana-mana pertempuran yang tercetus. Makanya, mereka sama sekali tidak mengurung atau mengenepikan peranan kaum wanita.Berdasarkan faktor-faktor tersebut, Iltutmish yang melihat potensi yang dimiliki oleh Raziya puterinya, kemudiannya mengambil keputusan untuk menamakan beliau sebagai pewaris takhta dan mengenepikan hak putera-puteranya.Raziya sememangnya memiliki sejumlah pengalaman dalam politik memandangkan beliau pernah ditugaskan memerintah Delhi semasa ayahandanya keluar memimpin kempen ketenteraan. Ketika dipersoalkan oleh orang-orang kepercayaannya tentang penamaan Raziya, Iltutmish menyatakan bahawa beliau mendapati para puteranya tidak memiliki bakat kepemimpinan sama seperti puterinya itu.Walaupun penamaan tersebut merupakan wasiat beliau, para pembesar dan komander tentera tidak berkongsi pandangan yang sama terhadap Raziya sekaligus keputusan Iltutmish itu diketepikan.Saudara tiri Raziya yang bernama Rukn al-Din kemudiannya dinaikkan ke kerusi takhta tidak lama selepas kemangkatan Iltutmish. Setelah itu, Rukn al-Din membunuh saudara-saudara tirinya yang mencabar kedudukannya sebagai sultan. Tindakan itu dilakukan bagi menakut-nakutkan Raziya dan memaksanya agar kembali ke harem – tempat yang selayaknya bagi seorang wanita, menurut Rukn al-Din.Sebagai seorang sultan, Rukn al-Din menjalani gaya hidup yang begitu buruk – bergelumang dalam kemerosotan moral. Kuasa takhta yang sebenarnya pula dipegang dari sebalik tabir oleh ibunya, Shah Turkan yang memanfaatkan hal tersebut untuk memperdajalkan musuh-musuh peribadinya.

RAZIYA MERAIH KUASABerbanding mundur membawa kekalahan atau bersembunyi demi menyelamatkan nyawanya, Raziya sebaliknya mengambil keputusan untuk bertemu dengan rakyat Delhi dan meminta sokongan mereka. Dalam melakukan hal tersebut, beliau menggunakan salah satu polisi yang diasaskan oleh ayahandanya.Menurut sejumlah sumber, kebanyakan rakyat umum India memakai jubah putih pada waktu itu. Makanya, selain meletakkan loceng di gerbang istana, Iltutmish juga mengasaskan sebuah polisi yang mengarahkan sesiapa sahaja yang mahu mendapatkan keadilan daripada Sultan agar memakai pakaian berwarna.Dengan demikian, jika Sultan berangkat keluar ke lapangan dan melihat ada rakyatnya yang memakai pakaian berwarna, maka beliau dengan segera dapat tahu bahawa orang tersebut telah ditindas dan memerlukan pengadilan daripadanya. Lantas, beliau pun akan mendengar sendiri aduan masalah orang tersebut.Pada detik-detik sukar yang sedang dialaminya ini, Raziya mengenakan jubah berwarna merah dan berjalan di celah-celah rakyatnya untuk meminta sokongan mereka dalam menentang saudara tirinya, Rukn al-Din. Beliau memaklumkan kepada mereka betapa beliau telah diturunkan secara zalim dari takhta yang telah pun diserahkan oleh bapanya.Beliau secara terbuka menyatakan bahawa dirinya adalah mangsa kezaliman dan mengisytiharkan pendakwaan ke atas Rukn al-Din, tidak hanya kerana telah menggulingkannya, tetapi juga kerana telah membunuh saudara-saudara tirinya yang lain.Dalam kesempatan itu, Raziya meminta orang ramai agar melindunginya dari ancaman Rukn al-Din. Beliau sering melakukan hal tersebut pada hari Jumaat, hari di mana kebanyakan umat Islam keluar berkumpul di masjid dan tempat-tempat awam lain.

Rancangan Raziya membuahkan hasil dan ramai yang mendengar ucapannya itu. Kebanyakan daripada mereka bertugas sebagai tentera dan mereka pun menyokong Raziya dengan menggulingkan dan membunuh Rukn al-Din. Raziya lantas naik takhta.Pemerintahan Raziya berlangsung selama empat tahun. Kebanyakan sumber merincikannya sebagai seorang pemerintah yang berdaya saing dan efisien dalam menjalankan tugas. Turut dinyatakan bahawa beliau sering muncul di khalayak ramai tanpa memakai hijab sambil mengenakan pakaian lelaki. Rambutnya dipotong pendek, wajahnya tidak dihijab dan beliau sendiri keluar menunggang kuda secara bebas seperti seorang lelaki dengan lengkap membawa busur, bekas anak panah dan pedang.Pemakaian tersebut tidak hanya dikenakan semasa memimpin kempen ketenteraan, tetapi juga semasa bergaul dengan rakyatnya sekaligus mendengar aduan masalah mereka secara terbuka. Semasa pemerintahannya, Raziya sempat mengarahkan agar syiling dicetakkan bersama tulisan berikut:Tiang Kaum WanitaRatu Pada EranyaSultana Raziya bint Shams al-Din IltutmishBegitu juga dengan tulisan ini:Pada era (pemerintahan) Imam al-MuntasirAmirul Mukminin Sultan yang GagahKeindahan Dunia dan Iman Malika Iltutmish, puteri Sultan IltutmishSang pembawa kegemilangan buat Amirul Mukminin

Pencetakan syiling sebegini sangat penting memandangkan ia merupakan salah satu tanda kebesaran dan kepenguasaan seseorang pemerintah. Inskripsi pertama itu menekankan kedudukan Raziya sebagai seorang wanita yang berkuasa. Sementara pada inskripsi kedua pula, beliau memperakui bahawa kerajaan yang diperintahnya itu bernaung di bawah kekhalifahan Abbasiyah sebagai pendokong yang setia.SEKALI LAGI MEREBUT TAKHTASetelah memerintah selama empat tahun, beberapa orang pegawai tentera memberontak menentang Raziya dan menurunkannya dari takhta. Kemudian, mereka menaikkan seorang lagi saudara tiri Raziya yang bernama Bahram Shah.Terdapat sejumlah faktor yang diandaikan sebagai faktor berlakunya pemberontakan tersebut. Fatima Mernissi menghujahkan di dalam bukunya, The Forgotten Queens of Islam bahawa Raziya digulingkan kerana beliau jatuh cinta dengan seorang lelaki Habsyah yang berstatus hamba. Lelaki tersebut dinaikkan ke jawatan yang penting dalam tempoh masa yang begitu singkat.Musuh-musuh yang sentiasa memerhati gerak-geri Raziya pula sempat menyaksikan bagaimana hamba tersebut membantu Raziya menaiki kuda tunggangan beliau dengan meletakkan tangannya di bawah ketiak Raziya. Hal ini dianggap sebagai suatu tindakan yang tidak beretika antara seorang Sultana dengan seorang hamba bawahan. Sebaik sahaja khabar angin tentang kejadian itu tersebar, nama Raziya pun tercemar.Pendapat lain pula menyatakan bahawa sejak awal pemerintahan Raziya lagi beliau sudah ditentang oleh para ulama dan pihak-pihak yang masih berpegang dengan tradisi konservatif yang menolak idea berpemimpinkan seorang wanita. Oleh kerana itu, mereka pun mengumpulkan penyokong sepanjang empat tahun pemerintahan Raziya lalu bertindak menggulingkannya.Setelah digulingkan, Raziya kemudiannya melarikan diri dari Delhi bersama sejumlah tentera yang masih menyokongnya. Beliau dikejar oleh pasukan pemberontak yang dipimpin oleh salah seorang amir yang bernama Ikhtiyar al-Din Altuniya.Altuniya berjaya menghambat Raziya lantas sebuah pertempuran pun berlangsung, memihak pasukan pemberontak. Raziya ditangkap dan dijadikan tawanan. Tidak lama kemudian, Altuniya sendiri jatuh cinta dengan Raziya dan sebelum mereka berdua menghimpunkan kekuatan dan mara ke Delhi, Altuniya dan Raziya menjalinkan perkahwinan. Namun, bala tentera yang kemudiannya dihantar oleh Delhi berjaya menewaskan mereka.

Perihal kemangkatan Raziya juga mempunyai dua versi penceritaan. Bagi versi yang pertama, beliau dikatakan telah melarikan diri selepas mengalami kekalahan di tangan pasukan Delhi itu. Dalam keadaan kelaparan dan kehausan yang begitu menyesakkan, Raziya singgah di sebuah kebun milik seorang petani dan meminta bantuannya. Petani itu pun kemudian memberikan roti dan minuman kepada Raziya.Setelah itu, Raziya terlelap di kebun itu dan gaun bertatah batu permata yang mahal yang terselindung di sebalik baju besinya tersingkap sekaligus membuatkan petani itu menyedari bahawa insan yang dibantunya itu adalah seorang wanita. Lantas, petani itu pun membunuh Raziya semasa beliau sedang tidur. Kudanya dihalau, barangan berharga pada tubuhnya dirampas, dan jasadnya dikebumikan di kebun itu juga.Tidak lama kemudian, petani itu diberkas oleh majistret tempatan dan mengakui kesalahan jenayah yang dilakukannya. Jasad Raziya kemudiannya digali semula untuk dimandikan dan dikebumikan dengan sewajarnya.Naratif kedua juga tidak kurang dramatik. Setelah mengalami kekalahan, Raziya dan Altuniya ditangkap dan dihukum bunuh oleh Bahram Shah.Ibnu Battuta yang melawat makamnya di Sungai Yumuna melaporkan bahawa masyarakat setempat telah mengangkatnya sebagai seorang wali dan mendirikan sebuah kubah di atas makam itu. Makam Raziya diziarahi oleh orang ramai dan mereka lazim berdoa di sana bagi menumpang keberkatan yang dimiliki oleh beliau.DIOLAH DAN DITERJEMAHKAN DARI: Adam Ali. (n.d.). Sultana Raziya of Delhi: Pillar of Women and Queen of the Eras. Medievalist.http://www.medievalists.net/2018/11/sultana-raziya-delhi/


Pakaian Sudah Dicipta Sejak 120,000 Tahun?

Sebut saja tentang zaman prasejarah, apakah yang terlintas di dalam kotak fikiran kita? Mungkin perkara pertama yang difikirkan ialah manusia prasejarah tidak berpakaian kerana cara hidup mereka yang belum bertamadun. Namun tanggapan tersebut boleh disangkal jika menurut laporan penyelidik yang telah menjumpai beberapa alatan yang digunakan untuk membuat pakaian di sebuah Gua di Maghribi.

Penemuan alatan tulang di sebuah Gua dipercayai telah digunakan sebagai alat untuk membersihkan kulit dan bulu haiwan. Kulit haiwan dibersihkan dengan cara ini biasanya digunakan untuk membuat pakaian.

Penemuan seperti ini tidaklah mengejutkan, tetapi ada beberapa faktor membuatkan penyelidik tertarik dengan penemuan ini antaranya adalah berkenaan alat khusus yang digunakan oleh manusia purba ini sangat kuno anggaran usianya menjangkau  120,000 tahun. Suatu masa yang sangat panjang untuk difikirkan tentang pembuatan pakaian .

Alat tulang dijumpai menunjukkan tanda-tanda ia digunakan sebagai alatan membersihkan kulit untuk dibuat pakaian daripada kulit-bulu haiwan.

Ahli Arkeologi menjumpai tanda-tanda dan corak luka pada tulang-tulang haiwan karnivor – membuktikan lagi bahawa manusia prasejarah tidak memproses haiwan untuk mendapatkan daging sebaliknya mengeringkannya untuk membuat pakaian.

Kajian Dr Hallett menambah satu lagi senarai panjang tentang tingkah laku manusia moden(Homo-Sapien) yang mula muncul dalam catatan arkeologi Afrika sekitar 100,000 tahun yang lalu.

Saintis yang terlibat dalam projek penyelidikan ini bekerjasama dengan Institut Max Planck, Science of Human History di Jerman.

Penyelidik tidak menyangka akan menemui sampel pakaian sebenar semasa melakukan ekskavasi di sebuah gua. Ini kerana pakaian jenis bulu dan kulit tidak mampu bertahan selama lebih dari 100,000 tahun apatah lagi jika ianya diperbuat dari bahan yang cukup halus.

Kajian menarik mengenai DNA kutu dalam pakaian menunjukkan bahawa ia mungkin berkembang dari kutu kepala manusia di suatu tempat antara 83,000 dan 170,000 tahun lalu.

Ini membawa asal usul mereka ke zaman ketika manusia moden masih tinggal secara eksklusif di Afrika, sekaligus menawarkan bukti lebih lanjut bahawa manusia sudah membuat pakaian dalam jangka masa yang sudah lama.

Penyelidik memperincikan penemuan mereka dalam jurnal iScience, Dr. Hallett dan rakan-rakannya memeriksa dengan teliti sisa-sisa tulang haiwan yang digali dari Contrebandiers Cave di Maghribi. Selain itu mereka telah menemukan tulang-tulang rangka manusia yang menghuni gua sepanjang waktu tersebut.

Manusia Prasejarah Sejak Zaman Neanderthal Sudah Berpakaian?

Pada awalnya penyelidik tidak terfikir bahawa manusia moden(homo-sapien) berkemahiran dan mengetahui faedah disebalik pembuatan pakaian. Setakat ini mereka percaya Cuma Neanderthal di Eropah saja antara manusia prasejarah terawal membuat pakaian dari kulit haiwan sebelum manusia moden tiba di rantau eropah kira-kira 40,000 tahun lalu.

Terdapat bukti menyokong teori ini. Pada tahun 2013, ahli arkeologi menemui sejenis alatan kulit yang dikenali sebagai lissoir semasa melakukan ekskavasi di dua buah gua Abri Peyrony dan Pech-de-l’Azé di Perancis. Gua-gua tersebut pernah dihuni oleh Neanderthal.

Dr. Pope menyatakan bahawa kulit yang diproses dengan baik juga dapat digunakan untuk membuat bekas, tempat perlindungan dan banyak produk berguna boleh dihasilkan, mereka pasti cukup mahir membuat produk daripada kulit.

Setelah dikemukakan dengan bukti-bukti bahawa amalan pembuatan pakaian sudah wujud sejak ratusan tahun dahulu, maka persoalan tentang pakaian semasa zaman prasejarah mungkin sudah terjawab, namun kajian selanjutnya perlu dijalankan.


Bagaimana Coca Cola Menjadi Jenama Minuman Paling Dikenali Dunia?

EURO 2020 menjadi panas untuk Coca Cola apabila dua bintang kejohanan, Cristiano Ronaldo dan Manuel Locatelli memilih menolak menyokong minuman ringan itu dan menggesa orang ramai minum air biasa. Walaupun ia mengundang amaran keras daripada UEFA, gesaan ini dilihat bertepatan ke arah menyokong gaya hidup yang lebih sihat.

Melihat kepada sejarah minuman ringan itu, tidak hairanlah mengapa Ronaldo merasa meluat bila menyebut nama Coca Cola. Minuman ini dicipta oleh seorang ahli farmasi Atlanta bernama John Pemberton pada tahun 1866 sebagai cubaan mereplika satu lagi minuman popular Perancis ketika itu, wain koka.

Wain koka ialah sejenis minuman keras di mana wain Bordeaux dicampur dengan ekstrak daun koka. Bagi mengelak Coca Cola dilabel sebagai minuman keras, Pemberton menggantikan wain dengan sirap gula dan menambah ekstrak kacang kola. Ini membawa kepada nama awalnya iaitu Coca Kola.

Tetapi akauntan Pemberton iaitu Frank Robinson merasakan nama ini boleh ditambahbaik. Lalu dia mencadangkan nama Kola digantikan kepada Cola sekaligus membawa kepada nama Coca Cola yang kita kenali hari ini. Robinson juga bertanggungjawab memperkenalkan imej tulisan Coca Cola yang menjadikan ia sebagai satu lambang ikonik sehingga hari ini.

Ia mula dijual buat kali pertama di Jacob’s Pharmacy, Atlanta pada 8 Mei 1886. Pada awalnya, ia hanya mendapat sambutan dingin dengan sembilan sirap saja terjual setiap hari. Jumlah jualan pada tahun tersebut ialah sebanyak AS$50, satu kerugian memandangkan kos pengeluaran yang ditanggung Pemberton ialah sebanyak AS$70 ketika itu.

Setahun selepas itu, seorang lagi ahli farmasi dan peniaga Atlanta bernama Asa Candler berjaya mendapatkan formula Coca Cola daripada Pemberton dengan harga AS$2,300. Dia tidak berpeluang melihat ia berkembang sebagai jenama minuman terkenal Amerika Syarikat kerana beberapa tahun selepas itu, Pemberton kembali menemui Penciptanya.

Menjelang akhir abad ke-19, Coca Cola muncul sebagai minuman pilihan rakyat AS. Kunci utama kejayaan minuman ringan itu ialah strategi pemasaran agresif oleh Candler. Strategi pemasaran ini membuka jalan kepada peningkatan jualan Coca Cola sebanyak 4,000% dari 1890 hingga 1900.

Salah satu daripada kempen pemasaran Coca Cola yang terkenal ialah kempen pemasaran dengan slogan “It’s A Real Thing” pada tahun 1971. Kempen pemasaran ini menyaksikan syarikat dan firma pengiklanan McCann-Erickson menggunakan lagu iklan “I’d Like to Buy the World a Coke” yang dihasilkan oleh komposer Billy Davis dan Roger Cook. Lagu ini merupakan cetusan idea pengarah kreatif Coke ketika itu, Bill Backer.

Backer membayangkan dunia seperti seorang individu yang patut dikenali dan dibantu. Apabila membincangkan idea tersebut bersama Davis dan Cook, beliau turut menulis lirik terakhir lagu tersebut iaitu “I’d like to buy the world a Coke and keep it company”.

Bila ia mula dimainkan di radio seluruh AS pada 12 Februari 1971, pada awalnya ia mendapat sambutan negatif daripada pendengar. Coca Cola sudah berkira-kira untuk menghentikan penggunaan lagu tersebut apabila Becker mengemukakan pelan alternatif: lagu untuk kempen pemasaran secara visual (iklan televisyen). Ini mendorong syarikat mengeluarkan belanjawan iklan sebanyak AS$250,000 untuk iklan televisyen berkenaan.

Sebaik saja ditayangkan pada Julai 1971, ia mendapat sambutan hangat dalam kalangan pengguna. Sejak itu, lagu “I’d Like to Buy the World a Coke” menjadi pilihan pendengar setiap kali dimainkan dan dianggap mesej pengiklanan paling ikonik dalam sejarah. Malah, ia turut digunakan semula 40 tahun kemudian dalam episod terakhir drama televisyen terbitan FX, Mad Men pada 2015.

Contoh klip iklan I’d Like to Buy the World a Coke :

Menjelang abad ke-20, ia mula dijual secara meluas bukan saja di AS tetapi juga di Kanada. Coca Cola juga turut menjual sirapnya kepada mana-mana syarikat pembuat botol bebas untuk menjual minuman berkenaan. Dan ia turut menjadi asas kepada industri minuman ringan AS hari ini.

Dengan minuman ringan seperti Coca Cola mendominasi pasaran, ia juga turut menandakan berakhirnya era pancuran soda. Sebelum minuman-minuman ini dibotolkan, satu cara mendapatkannya ialah di kedai-kedai farmasi. Di sinilah orang ramai baik dari bandar besar atau pekan kecil berkumpul, bertanya khabar dan meluangkan masa bersama.

Tetapi menjelang tahun 60-an, kedai-kedai farmasi tidak boleh menyaingi penangan pengkomersialan produk-produk seperti minuman ringan dan aiskrim. Dengan produk-produk ini mudah didapati termasuk restoran-restoran makanan segera, tiada keperluan bagi penduduk pergi ke kaunter pancuran soda untuk mendapatkan minuman pilihan mereka. Ini mengakibatkan sesetengah farmasi menutup terus operasi mereka.

Menjelang tahun 80-an, jualan Coca Cola sudah merosot dan ramai merasakan ia perlu berinovasi untuk kekal relevan. Ini membawa kepada pengenalan formula Coke Baru pada tahun 1985. Bagaimanapun, ramai menolak pengenalan formula baru Coca Cola itu dan mahukan perisa asal dikembalikan.

Selepas tiga bulan, pada Ogos 1985, perisa asal Coke dikembalikan semula dan dijenamakan di bawah nama Coca Cola Classic. Sementara perisa baru itu terus dijual di bawah nama Coke Baru sebelum ditukar kepada Coke II pada tahun 90-an. Akhirnya, pada tahun 2002, perisa baru itu dihentikan penjualannya oleh Coca Cola.

Kini, ia berstatus syarikat Fortune 500 dengan pendapatan tahunan berjumlah AS$41.3 bilion. Syarikat mempunyai tenaga kerja seramai 146,200 orang di seluruh dunia dengan setiap produk Coca Cola digunakan orang ramai menerusi kadar lebih satu bilion minuman dalam sehari.

RUJUKAN:

Bellis, Mary. (2021, January 26). The History of Coca-Cola. Diambil dari https://www.thoughtco.com/history-of-coca-cola-1991477


5 Tabiat Untuk Mengenali Personaliti Anda

Percaya atau tidak, tabiat kecil seperti pemilihan pakaian atau aksesori, atau tingkah laku anda boleh ‘dibaca’ oleh orang lain untuk mengagak jenis personaliti anda. Pakar perilaku (behavior experts) berkongsi dalam kajian mereka jenis-jenis tabiat kecil ini dan apakah maksudnya.

1. Jenis kasut yang anda pakai

Kajian oleh Journal of Research in Personality menunjukkan bahawa personaliti seseorang boleh dibaca melalui pemilihan kasut mereka. Kajian menunjukkan mereka yang gemar memakai kasut selesa biasanya orang yang menyenangkan. Orang yang memakai but setinggi buku lali biasanya orang yang agresif. Pemakaian kasut yang kurang selesa seperti tirus di depan atau tapak tinggi menggambarkan seseorang itu tenang orangnya. Dan mereka yang kelihatan sentiasa memakai kasut yang nampak baharu dan berkilat mempunyai personaliti yang mudah bimbang atau khuatir.

2. Cara anda berjalan

Pakar bahasa badan, Patti Wood menerangkan bahawa cara anda berjalan mendedahkan bentuk personaliti anda. Jika berat anda biasanya di hadapan dan anda berjalan pantas, anda orang yang produktif dan berfikiran logik. Namun orang lain mungkin akan melihat anda sebagai orang yang dingin dan kompetitif. Jika anda berjalan dengan dada ke hadapan, bahu di belakang dan kepala diangkat tinggi (biasanya selebriti dan ahli politik mempunyai jenis jalan ini) maka anda orang yang menyeronokkan, berkarisma dan mudah bersosial, namun anda sering kali mencuri tumpuan dan ini boleh menjadi perkara yang negatif. Jika anda berjalan dengan lemah gemalai namun mata memandang ke lantai, besar kemungkinan anda seorang introvert dan sopan orangnya. Kajian daripada Journal of Interpersonal Violence mendapati penjenayah yang mempunyai kecenderungan psikotik boleh membaca kelemahan dan akan memilih potensi mangsa berdasarkan cara mereka berjalan; jadi mungkin anda boleh lihat semula cara anda berjalan dan cuba menampakkan anda orang yang asertif atau agresif.

3. Ketepatan masa

Kajian daripada Journal of Research in Personality menunjukkan bahawa ketepatan masa merupakan indicator yang tepat bagi menggambarkan nilai positif karakter seseorang. Dalam kajian tersebut, pengkaji meminta peserta menyiapkan soal selitik personaliti di rumah dan kemudiannya, datang ke makmal untuk eksperimen berkumpulan. Dengan menganalisis ketepatan masa peserta yang sampai, mereka mendapati orang yang menepati masa ialah orang yang tekun dan menyenangkan; datang awal dikaitkan dengan neurotisisme (orang yang terlalu bimbang). Dan mereka yang datang lambat biasanya lebih releks.

4. Cara anda makan

Julia Hormes ahli psikologi yang mengkhusus dalam tabiat pemakanan, dan Juliet Boghossian pakar perilaku pemakanan mengatakan bahawa orang yang makan lambat ialah orang yang suka mengawal dan menikmati kehidupan. Sementara itu, orang yang makan laju biasanya bercita-cita tinggi dan kurang sabar orangnya. Orang yang suka mencuba makanan baharu ialah orang yang sukakan cabaran dan mengambil risiko, sementara orang yang memilih makanan barang kali orang yang mudah gelisah dan bimbang. Jika anda ialah orang yang suka mengasingkan jenis makanan dalam pinggan, barang kali anda orang yang berhati-hati dan terperinci.

5. Gambar swafoto anda

Gambar di Instagram atau Facebook banyak mendedahkan tentang personaliti anda! Dalam kajian yang dilakukan oleh Nanyang Technological University di Singapore pada 2015 mendapati orang yang menyenangkan dan disukai biasanya mengambil gambar dari bawah, yang lebih teliti biasanya tidak akan mendedahkan latar belakang gambar diambil; mereka yang gambarnya sering tersenyum atau ketawa merupakan orang yang terbuka menerima pengalaman baharu sementara swafoto ‘duck face’ mendedahkan anda mempunyai personaliti neurotic (mudah bimbang).

Ini hanya beberapa tabiat kecil sahaja yang dikongsi dalam artikel ini, anda boleh baca lanjut dalam kajian-kajian psikologi yang terdapat di Internet. Kajian ini bukanlah 100% namun kebarangkalian faktanya mengena dan benar ialah tinggi.

Bacaan lanjut:

1. 12 Small Habits That Actually Reveal a Lot About Your Personality
https://www.rd.com/culture/personality-habits/

2. Unlocking the personality of a social media addict
https://www.medicalnewstoday.com/articles/321240.php

3. Top 10 Cool Psychological Research Findings
https://www.psychologytoday.com/us/blog/darwins-subterranean-world/201712/top-10-cool-psychological-research-findings


Legenda Ratu Semiramis

Semiramis.

Nama yang unik, bukan? Namun nama ini tidak pernah wujud dalam kalangan kita yang menetap di Asia Tenggara khususnya Malaysia. Tahukah anda bahawa nama ini popular dan biasa digunakan oleh masyarakat Asia Barat?

Banyak monumen di Asia Barat dan Asia Kecil (Turki) mengambil nama Semiramis sebagai nama sesebuah monument itu. Kaum ibu dari Iran, Iraq, Turki dan Syria menjadikan nama Semiramis sebagai nama anak perempuan. Begitu juga dengan nama-nama lokasi di zaman tamadun Mesopotamia seperti Media, Parsi, Asia Kecil, Arab dan Asia Kecil dinamakan oleh Semiramis sendiri, memperlihatkan bahawa Semiramis itu sendiri wujud dalam tamadun pertama dunia ini. Pengaruh Semiramis amat kuat dalam kalangan masyarakat Asia Barat. Dari situ kita perlu lihat, siapakah yang bertanggungjawab membawa pengaruh Semiramis sehinggalah namanya disebut di zaman kini?

Diodolus Siculus, sejarahwan Yunani Kuno adalah individu yang bertanggungjawab menyebarkan kisah lagenda Ratu Semiramis ini. Memperoleh kisah dari ahli fizik Ctesias dari kota Cnidus, Diodolus menyebarkan kisah yang penuh epic kepada masyarakatnya. Menurutnya, Semiramis adalah anak dewi ikan bernama Derketo dan ditinggalkan saat kelahirannya. Sekumpulan burung merpati menjaga bayi itu sehingga ditemui oleh Simmas, pengembala kambing diraja, seterusnya menjaga dan membesarkan Semiramis.

Semiramis berkahwin dengan Onnes, jeneral perang raja Ninus, raja kerajaan Assyria. Teruja akan keberanian Semiramis menentang tentera Bactra, raja Ninus menawarkan anak perempuannya kepada Onnes sebagai pengganti Semiramis. Onnes menolak tawaran itu. Raja Ninus mengugutnya sehingga Onnes ketakutan, terus menggantung diri. Semiramis kemudian berkahwin dengan raja Ninus dan dikurniakan putera bernama Ninyas.

Setelah kemangkatan Raja Ninus, Semiramis menabalkan dirinya sebagai pemerintah baru selama 42 tahun dan meneruskan penaklukan Asia yang telah suaminya lakukan termasuklah Libya dan Aethiopia. Setelah merampas kembali Babylon, ratu Semiramis membina tembok batu mengelilingi kota Babylon, kemudian membina istana di Parsi, termasuk kota Ecbatana. Seterusnya ratu Semiramis berperang dengan raja Stabrobates (Sthabarpati) dari India. Baginda mengarahkan para artisan untuk mereka para tentera bergajah palsu bagi menarik perhatian para tentera India bahawa baginda juga mempunyai tentera sebegitu. Cubaab pertama berjaya namun ratu Semiramis cedera dalam serangan balas India dan mengarahkan para tentera berundur ke barat Sungai Indus. Itulah kisah yang sempat Diodolus beritahu.

Dari kisah lagenda Semiramis, kita tahu walaupun ia mitos hasil penceritaan mulut ke mulut, namun ratu ini benar-benar wujud dalam lipatan sejarah dunia. Sebenarnya, Semiramis adalah sebutan pelat masyarakat Yunani Kuno dari nama Shammuramat yang bermaksud ‘syurga teratas’. Ya, ratu Shammuramat adalah figura sebenar di balik figura fiksyen ratu Semiramis. Ratu Shammuramat adalah isteri kepada raja Shamshi-Adad V (bukan raja Ninus), pemerintah kerajaan Neo-Assyria dan mempunyai putera bernama Adad-nirari III.

Setelah kemangkatan suaminya (atas sebab-sebab tidak diketahui) pada 811 SM, ratu Shammuramat mengambil takhta sebagai pemerintah seterusnya. Sepatutnya putera Adad adalah calon sesuai tetapi memandangkan ketika itu dia terlalu muda untuk dijadikan sebagai pemerintah, ratu Shammuramat berkorban sebagai ‘pengganti’ pemerintah. Reaksi rakyat ketika perlantikan baginda itu mengejutkan kerana tidak pernah dalam seumur hidup mereka wanita memegang jawatan sebagai raja namun mereka menerima saja.

Terlalu sikit sumber untuk mengetahui sepanjang pemerintahan ratu Shammuramat tetapi apa yang pasti di zaman pemerintahannya kerajaan semakin rapuh kerana siri-siri pemberontakan yang mendiang suaminya hadapi. Selama 5 tahun baginda menstabilkan kerajaan Neo-Assyria kemudian menyerahkan takhta kepada putera Adad. Dari kisah benar inilah nama ratu Shammuramat menjadi bualan masyarakat. Sehingga muncul zaman Hellenistik iaitu pasca-penaklukan Alexander The Great, kisah ratu Shammuramat kedengaran di tiap telinga rakyat Yunani Kuno kemudian menyebarkannya, sekaligus nama bertukar kepada Semiramis.

Bukti kewujudan Ratu Shammuramat adalah satu artifak berupa stela atau batu obselik yang ditemui di kota Ashur. Terdapat inskripsi pada obselik tersebut dan dibaca berbunyi:

“Stele of Sammuramat, queen of Shamshi-Adad, King of the Universe, King of Assyria, Mother of Adad Nirari, King of the Universe, King of Assyria, Daughter-in-Law of Shalmaneser, King of the Four Regions of the World.”

RUJUKAN:

1. Reinhard Bernbeck (2008). “Sexgender, Power And Sammuramat: A View From The Syrian Steppe'”. In Bonatz, Dominik; Czichon, Rainer M; Kreppner, F Janoscha. Fundstellen: Gesammelte Schriften Zur Archaologie Und Geschichte Altvorderasiens. Ad Honorem Hartmut Kuhne. Harrassowitz. p. 352.

2. Semiramis :https://www.ancient.eu/Semiramis/

3. Mystery Of Queen Semiramis: Famous And Powerful Ancient Ruler And Warrior Queen: http://www.ancientpages.com/2018/02/15/mystery-queen-semiramis-famous-powerful-ancient-ruler-warrior-queen/


Maharaja Rom Yang Berbangsa Arab

Bangsa Arab berdepan dengan stigma sejarah. Memang benar sebelum kedatangan Islam, ada kawasan yang mengamalkan sistem jahiliyah. Hampir setiap amalan Arab ketika itu seolah-olah menghampiri kancah kehancuran.

Semua orang tahu tentang bayi perempuan ditanam hidup-hidup. Tetapi ramai tidak tahu bahawa Arab meletakkan darjat mulia pada golongan bangsawan, hingga sudi membiarkan isteri sendiri hamil dengan benih bangsawan.

Jahiliyah memang berlaku dan mengundang aib pada bangsa Arab. Namun bukan semua Arab pra-Islam itu jahil.

Tidak pasti zaman bila lembah kejahilan sebegini bermula. Namun Arab sebelum kedatangan Islan pernah menggapai status tinggi. Bukan setakat jaguh kampung. Bangsa Arab pernah dijulang sebagai penguasa agung Rom pun.

Ada sebab kenapa ramai salah sangka yang semua penguasa Rom berkulit cerah ala-ala bangsa Itali. Faktornya adalah kerana nama maharaja Rom yang kelihatan sama.

Empayar Rom adalah seperti Amerika Syarikat, yang beridentiti sendiri. Senang cakap, semua amalan dan tradisi bangsa dianggap “budaya Rom”. Jadi siapalah akan sangka yang Marcus Julius Philippus sebenarnya berbangsa Arab?

Mengenali Asal-Usul Maharaja Philippus

Tidak banyak yang ditulis tentang asal-usul Maharaja Philippus. Ada teori (yang disangkal sejarawan) mengatakan baginda berdarah bawahan, dengan bapanya Julius Marinus adalah ketua penyangak (Zahran, 2001).

Kerana Marinus dipercayai menyandang jawatan penting dalam hierarki awam Rom. Marinus berkahwin dengan seorang wanita (tidak dikenali) yang melahirkan Philippus dan Gaius Julius Priscus.

Gandingan Philippus dan Priscus benar-benar menjadi. Priscus menjadi seorang Pengawal Praetoria dibawah Maharaja Gordian III (238-244). Semasa berperang melawan Parsi, pihak Rom kehilangan seorang pemimpin bernama Timesitheus.

Jadi ada kerusi kosong dalam politik Rom. Maka Priscus pun berfikir dengan licik. Beliau meletakkan nama Philippus sebagai pengganti, yang diperkenan Gordian.

Ketika itu, Gordian baru melangkaui usia 18 tahun. Jadi Philippus dan Priscus merencanakan rancangan untuk berkuasa di sebalik tabir dengan nama Gordian (Syvanne, 2021).

Rancangan ini tidak menjadi. Gordian mangkat pada Februari 244, masih mentah dan tanpa sebarang legitimasi sendiri. Takhta pun turun kepada Philippus yang pantas menokhtahkan perjanjian damai dengan Parsi. Baginda kemudian bergegas balik ke Rom untuk mengukuhkan kedudukannya dalam Dewan Senat.

Tempoh Pemerintahan

Untuk menyedapkan hati anggota-anggota politik, Philippus kerap menunggang adat istiadat dan hukum-hakam Rom. Namun baginda tidak pandai dari segi tadbir urus. Pertama sekali, baginda perlu membayar ufti sangat mahal kepada Parsi. Kemudian baginda perlu menyogok kalangan tentera yang menyokong kepimpinannya.

Sudahlah poket koyak kiri kanan, Philippus mengisytiharkan sambutan Ludi Saeculares sempena ulang alaf pertama sejak kota Rom diasaskan. Sambutan ini memang menyedapkan hati rakyat.

Cuma baginda pergi bina kota Philippopolis di tanah Syam itu yang menimbulkan tanda tanya kerana cukai habis naik melambung.

Sudahlah tidak pandai bertadbir urus, Philippus tidak arif dalam bab menjaga pertalian diplomasi pun. Pada tahun 248, Philippus berdepan dengan pencabar-pencabar takhta. Kadar cukai dan kezaliman Priscus menyebabkan Marcus Jotapianus angkat senjata demi rakyat di sebelah timur. Philippus tidak dapat menyelamatkan saudara serahimnya, kerana baginda sendiri berdepan dengan Tiberius Pacatianus.

Memang tradisi Rom – kalau seorang bangkit mencabar, ramai akan bangkit. Selepas dua anggota politik ini, Marcus Silbannacus dan Sponsianus pun mencuba nasib tetapi tidak ke mana. Mungkin sebab Sponsianus terlalu spontan dan tidak fikir panjang.

Pencabar paling hebat dalam kalangan mereka adalah Gaius Decius yang menjatuhkan Philippus dalam sebuah peperangan saudara.

Kekalahan Philippus di Verona pada tahun 249 mengakhiri kepimpinan seorang Arab di empayar paling berkuasa itu. Sebaik sahaja Philippus mangkat, Decius pun kembali ke Rom untuk dijulang sebagai maharaja baru.

RUJUKAN:

Syvanne, I. (2021). Gordian III and Philip the Arab: The Roman Empire at a Crossroads. Pen and Sword Military. Halaman 144.

Zahran, Y. (2001). Philip the Arab: A Study in Prejudice. Stacey International. Halaman 18.